Lebanon Ihsin Israel Kap - Chinland Today Media\nLebanon Ihsin Israel Kap\nJanuary 9, 2009 6:18 pm·0 comments\nLebanon Ih Sin Israel Kap\nIsrael cun tihni zan zanvar in Gaza khawpi cu a kap rero ih. Hamas pawih hmun pawimawh vawi 60 lenglo Bomb a thlak. Himi laiah Labanon ih sin Israel ram saklam cu Rocket in vawi 3 an rakkap ve ih . Himi hi Israel khalin an kaplet cihve tiah Israel ralkap thu puangtu cun a sim. Lebanon ihsi Israel an rakkah ruangah Israel in Gaza a siim nak hi a luar deuhdeuh thei tiah zum asi. BBC in a simnakah Lebanon ihsi Israel an rakkah ruangah himi buainak hi a sosang sinsin thei asi tiah a sim.\nIsrael nitin thuthangca pakhat Haarretz cun Lebanon ramih si kahmi Rocket cun Israel khawpi pakhat, Haifai khawpi saklamih, Nahariya a kap ngahtiah a sim. Himi hmunhi 2006 ih Israel leh Hezbollah pawl an do awk laiih Hezbollah pawlin Rocket ih ankah ttheunak hmun asiih Cu ruangah Israel pawlcun himi Rocket kaptu cu Hezbollah pawl an si tengteng dingtiah an sim.Asinan himi Rocket kaptu hi Hezbollah leh ziang pawl danghman in an kahmi ah an rel langlo. Himi laiah Israel cun Gaza cu nasa zetin a nawr sinsin ih. Gaza City thlanglam kap ah Israel ralkap pawlhi an lut thluhzo. Egypt leh Gaza rit awknak Hamas pawlin Egypt fehtlangih ralthuam hriamnam an lakluhnak leilung sung lamzin khal an bomb siatsak thluhbetzo.\nIsrael ralkap pawlhi Tank rualthawn Kisufim ramri, Kanna, ihsin raldo nak vanzam in tlunlam ihsin a kil vivo ih. Tu ah hin Israel vanzam pawlin, Rafah khawpi ah ca tamzet an thlak reroih mipi vangtlang pawlkha an in leh lo suahsanih hmunhim lamih thiar awsuak dingin theihter nak an pe. Pope Benedict cun Israel in ni 12 sung Gaza a kahhi cu bangthlang sehla a duhthu a simih. Mipi vangtlang thisen suak tamtuk leh nunnak cemtamtuk cu pawi ati thu a sim. Israel leh Hamas pawlcu remnak tuah tlang dingin zo veve khal sup aw hram dingah a ngen. German cozah cun Gaza cu tuidin hmunah Juda mipawl sal vekih an retkhawmnak Concentration Camp a bang vivo a ti. Himi laiah Israel cun Gaza a sim nakhi bansan a duhnan Hamas pawlin Rocket hmangih Israel an kah ringring mileh Egypt fehtlangih ramdang ralthuam hriamnam an lakluh ttheumi an bansan a ttul asi ati.Gaza bialih mipi pawlin nitin thilttul mi lakluh nakah nikhat sungah nizi 3 sung Gaza an kahnak hi an cawlhsan ttheu ding..\nRussia In Ukraine Gas Ruk Puh\nEuropean Union palai pawlcun Russia leh Ukraine Gas Supply cungcangih an hmuh thiam awklo nakcu rem dingin theitawp an suah rero lai. Russia ramih Gas Company umsun Gazpom hotu, Alexei Miller, leh Ukraine State Gas Company hotu, Oleh Dubyna cun an karlak buainak relrem dingin European Union hruaitu pawl an hmuh dingih.\nRussia cun Ukraine cu an ramsung fehtlangih Gas Pipeline tumpi sungih sin Gas ru ttheu ah a puh ih Gas an leinak man tampi peduhlo ah a puhbet. Himi ruangah Russia cun kandung zarh khat laiih sin Ukraine ramah Gas a kuat lut duh nawnlo ih Cu ruangah Ukraine ram fehtlangih Gas lalut tu Europe ram tamzetcun Gas ah harsat nak nasazetin an tawng rero lai.\nRelzo vekin Europe rampawlin Gas an hman mihi 25% cu Russia ihsin Ukraine ram fehtlangih Gas Pipeline tumzetih an lakluhmi asiih. tu ah cun harsat nak nasazet an tawng asi. European Commission President, Jose Mannel Borroso cun Russia leh Ukraine cu Gas hmangih Europe ram tampi harsat nak tuahtum ah a puh lehih rem awknak tuah zang dingin leh Gas laknak lamzin khal ti tlang zang dingin a nawr. Russia leh Ukraine ramri ih Gas hlo zohfel tu ding mithiam khal thlah dingin a tiam.\nUS Vice President Thar Joseph Biden In SawiSel\nUS President thar Barack Obama in Senate Intelligence Committee rawn hmaisa talo ih CIA Director dingih, Leon Panetta a ret maicu Vice President thar Joseph Biden cun a sawisel ih. Senator Biden cun thuthang latu pawl hnenah Obama in himi cu a tisual pang asi a zumthu a sim. Joseph Biden cun a mahcu Vice President si hman sehla Senator a si lai ruangah ziangkimih a thuruah micu Senator ngaigtuah nakih sin a lakmi asi thluhlai tiah a sim. Joseph Biden hi tuithla ni 20 ihsin Vice Presidnet ih lakluh asi dingih cumi ihsin Senator asi nak hi a bansan dingih tu ah cun thu neihnak sangzet neitu Senate Foreign Relation Committee Chairman asi lai.\nUS In India Bawmtum\nUS cun nikum Navember ni 26 ih Mumbai khawpi buainak ruangih US minung 6 thiih midang 200 zikte thihnak suakter tu misual pawl zingzawi suak dingin leh misual pawl hremnak dingah US cun India a bawm dingtiah a sim. Hi thuhi Federal Bureau of Investigation (FBI) thupuangtu cun News Agency a sim. US cozah dan vekin US minung thattu cu US cozah in hremlo ih suah men dingcu rem atilo ding atiah a simbet. Asinan himi thu buai zingzawi nakih a hmuhsuak mileh a theimi um khal sehla India ram sungih thil thleng asi ruangah US in a theimi leh zinzawi suakmi thu Charsheet a tuahmi pawl leh misual hrem danding thu ah cun India cozah thil timi cu a ringcih ding. Misual hawlsuak nak dingleh hremnak dingah cun US cun India a bawmding ih US cun a ram minung thattu cu khuitawk hmun leh khuitawk ramkhalah a dawi vivo ding a ti.\nHimi laiah Pakistan cun an National Security Adviser, Mehmood Ali Durrani cu a hna ttuan ttha theilo ah puh in an bangter. Pakistan Cozah cun nikum Navember 26 ih Mumbai buainak ruangih India leh Pakistan ram hnih karlak khingkuai tum vivo cu Durrani in Cozah hna ttuandang hna ttuanpi ttha lo ah leh a mai kuanglo nawrah an puhbet ih a hleice in humhim nak lamah Politician pawl thu relpi dahlo leh thurawndah lo ah an puhbet.\nDurrani banhlan zarh khat ah Pakistan cozah cun mumbai buainak tuahtu misual 10 lakih a nungdamih kaih ngahmi umsun Ajmal Qasab an rammi asi tiah an puangfel zo ih.Qasab hi can reipi sung Pakisrtan hin a rammi ah a pawm duhlo ih. Asinan FBI leh India Intelligence pawlih thu zinzawi nakih sin an hmuhmi thil fiangzetih theih suahnak a um raungah Pakistan khalin a pha thei nawnlo ih. Pakistan Foreign Minister Sherry Rehman cun Ajmal Qasab cu Pakistan ram leilung mi diktak asi tiah a puangfel. Cu mirualin National Security Adviser Mehmood Ali Durrani an banter nakhi Pakistan cozah in a hmai phiahfai a tumnak asi tiah zum asi.\nTikcucan hmangdik hram aw nikhat sungah nazi 24 a umih nazi 8 sung hna ttuan awla nazi 6 suminute 15ng it aw, nazi 3 sung casiar awla, tetal thla cam aw, Tikcucan lawng nanei tampi lai..\nIsrael In Hamas Hotu Kapthat\nIsrael Ralkap Pawlin Palestinian An Kap Bet Sal\nHamas pawlin Israel cu Roket in an kap sal zo\nLeitlun Tibuai Zettu Leh Hna Hnawkza Korea Thu hi Malten Zoh Tlang Uh Si


Na Tuah Theimi - Chinland Today Media\nDecember 4, 2009 5:51 pm·0 comments\nSim cawk lo a sunlawi lennak sungin nan sunglam ih minung nan sinak kha a Thlarau thawngin cahnak huham lo pe dingah Pathian ka dil ih. – Efesa 3:16\n– Ezekiel 47-48\n– 1 Johan 3\nNa duhmi hmuah na ngah maw? Culole, na nun khawsaknak kha acozah uktu, pursum leilawnnak le na kiangkap dinhmun, lenglam thil pawl in na manneihnak le lungawinak an lo laaksak maw?\nKan dung naite ah mi tampi thusut ih hmat petu pawl in milai 1000 hnenah, an duhbikmi ziang a si, si an duhbikmi ziang a si ti thusuhnak an nei. Theih tthazetmi cu, Bible zumtu Khrihfa 90% in, “Pathian thawn neel awzet ih pehttaihnak neih, tumtahmi felfai nei ding, mi dingfel le mi dikzet sinak, zumnak hngetkhoh nei ding a si,” an ti.\nKan lungthlitum pawl hmuahhmuah cu leenglam ih bomnak si loin mahte ih tuah theimi an si. Acozah program ih bom theimi a si lo, nun khawsak harnak ih ruk hlo thei dingmi khal a si lo. Kan duhmi pawl tlin suak thei ding ahcun kan thinlung cu Pathian ukmi le kan sunglam nun rem ttha dingah thlarau thazaang cahnak kan co a ttul (Efesa 3:16).\nA buaizetmi hih leitlun ahhin kan duhmi tlamtlingter dingah lenglam thil beisei dingah sualnak in in tukforh rero. Bawmtu kan ttul, mahte lawng um thei kan si lo lai khalah lungawinak ngaingai in thlentertu cu a lenglam ihsin a si lo. Sunglam ihsin a ra, kan thinlung ah Khrih umternak ihsin rami a si (c.17).\nThlarau Thianghlim, Pathian,\nKa thinlung sungah rung um aw;\nMilem biaknak tokham hlon hlo awla,\nNangmah lawng uktu saangbik siseh.\nHarsatnak leitlun in a lo cauter tikah, Jesuh hun zoh aw.


Na Todan Le Mizia – Times Of Chinland\nMinung in mizia bang aw lo kan nei cio ih cui’ kan mizia bang aw lo khal in san tampi a rak nei theu. Mithiam pawl in kum reizet an zingzawi rero hnu ah minung kan todan pawl ih san a nei theh ti a si ih phun 5 in an then. Tui an thendah ahcun tokham parih kan todan a khihhmuh bik in a lang.\nHimi an zingzawinak hi a dik thluh rori tinak cu a si cuang lo ih a tamsawn an hmuhsuahmi sung ihsin an pholang mi a si.\n1.Zuk hmaisabik ih ka hmuh vek in ke kaak ,khukcip ih to theu pawl mizia cu – Buainak pakhat khat an ton tikah reipi an ruat buai ciamco dah lo ih thu relcatnak an nei lohli theu men. Kom an nuam ih ziangtik lai caan khalah hahdam zet in an um thei . Nuahak bangin an thinlung a tha ih thincin an nei lo tlangpi ti a si .\n2.Ke pakhat khuk tlunih ret tahrat ih to theupawl mizia – A tak ih tuah aiin ruat[ dream] rero ih caan hman an duhsawn. An thluak a thazet ih thilthar tuahdan an thiamzet tlunah pawlkom ih hruaitu an si duh tlangpi. An phur thei ringring ih khualtlawn paih zettu an si. Thu relcatnak an tuah zo tikah an thinlung an tibuai duh nawn lo ih huai zetin hmai an nawr ngam ringring ti a si.\n3.Ke hnuai ciip ih tlun lam kaak derder thawn to theupawl ih mizia – Hipawl hi mai thu duhzet lole mai ruahnak te ih um duhzet pawl an si. Midang ih tikfial an ngaina lo ih phurrit pek khal an duh lo zet. Thuamhnaw lamah an cangkang zetih anmai kaih ding an hril thiamzet thung. An tlaksamnak bikmi pakhat cu thil ziangkhal thupi tuk ih ruah an nei lemlo ti a si .\n4.Ke ciip ih to theupawl mizia – Hipawl hi ziangtik lai caan khalah a tlaitu si an duh dah lo ih thleng hmaisatu an si ringring theu. An teima zetih an zuam zet tlunah tuah duhnak thinlung hnget an nei. An thinlung a tlaitluang ih kom nuamzet an si tlunah a hmun le caan mil in an um thiam vivo ti a si.\n5.Ke hnih rori kawi deuh ih to theupawl mizia – Fiang deuh in kan rel asile model pawl todan tlangpi a si ko. Hipawl hi ziangtik hman ah an manhlap dah lo ih a caan te ih thil tuah theupawl an si. Hna an tuan khalah caan bi-khiah neizet in an tuan ih lungruh caan an nei theu. Tumtahnak sangzet an nei bangin an zuam ih an taksa mawinak an ngai pawimawh zet si.\nNa zum le zum lo ah mawh kan phur lo, mithiam pawl ih an zingawidan a si bangin mi tampi ih theih cakzetmi a si ruangah kan tarlang ve men a si.\nNunau Dan Neih Lai Ih Tuah Lo Dingmi Thil Thupi 10


Israel : Khualaili takah SiiChauch (Weed) an Vorh cu an cuhaw vualvo – VIDEO | Falam Online Media\nTel Aviv khualaili takah Drone pakhat in plastic thawn tuammi siichauch (weed) tamzet a thlak ih mipi in an cuhaw vualvo.\nDuhphorhnak le Ramkhel cangvaihnak hrang ih an hman ṭheu mi hmunram, Rabin Square lai takah, Green Drone, cet thawn control cawp vazam fate in siichauch (weed) tawm fate 100 luan a thlak ih palik an thlen man hlan ah mipi in an cuhaw vualvo.\nMedia ṭhenkhat cun Israel ram ah zalen zetin siichauch (weed) hmangthei dingin cozah nawr nakah cangvaihnak an nei mi si ti`n an ti nan, Cozah lam cun Green Drone in khawi hmun khal ah delivery service kan tuah thei timi thehlarnak an nei phah mi a si a ti.\nIsrael cozah ṭuanvonei pakhat cun, “hih thil cu ‘ṭihnung mi rittheisii’ a siih kan hmumi hmuahhmuah cu kan tisiat ṭheh leh ding. Drone thlah tu siding zum um mi minung pahnih khal kan kai” tiah Jerusalem Post hnen ah sim.\nTufangah Israel ram ah midamlo enkolawnakding hrangah cannabis hmansian a si nan nuamnak men le rit duh men ruangih hman cu cozah in a kham.\n← Ni 30 hnu ah Beirut Innsiat tang in Minung Lungtur thawm an thei\nZinghnam kua tiang Electric vang ding ka timi cu – Pu No Than Kap →


Van Lian Mang hlonak Zarh 2 a luan thlang | Falam Online Media\nMay 29, 2020 admin\t0 Comments Chin Thuthang, Mi Hlo\nHakha, Cawbuk khua ih um Van Lian Mang (kum 23) cu May 13 ah inn ihsin a suak ih tu ni tiang a tlung hrihlo ruangah a sung le pawl thinphang, mangbang vansang in an um.\nA hlo mi Van Lian Mang hi a nauhak lai ihsin caihnat a nei ih Lungthin lam khal tlasamdeuh a si. Pi Doi Thluai fapa a siih, kum 12 hrawng a si lai ah ni 3 sung a hlo dah ih Thantlang lam ah hmu leh sal a rak si dah.\nA nu Pi Doi Thluai cun, “May 13 ni ihsin a hlo. Tuhlan khal ah a vak ṭheu ih zaan 9 – 10 hrawng ah cun a ra tlung sal ṭheu. Asinan tuṭum hi cu a ra tlung nawn lo. Kum 12 a si lai ah ni 3 sung a hlo dah ih Thantlang lam ah kan hmu leh sal” tin` a sim.\nVan Lian Mang hi Lichia khau ah hmuh netabik a siih cuih zaan nazi 8 hnu in an hmu nawn lo. Cawbuk ih a sungkhat pawl in Lichia khua ah zaan hnih riak rorin an hawl nan tu ni tiang an hmu thei hrih lo.\nVan Lian Mang a hmutu nan um pang a si len The Chin Journal Phone – 09445672734 ah theihter dingin zangfah kan lo dil.\n← US ramsung buainak so sang (+Video)\nRittheih-si zuar pawl cu Lockdown in a ti buai ve lo →


Zo Inspirtion pawl ih miharsa tanpi ih an fehnak ah hi mi nauhak nute ih tawngkam cun an mitthli a tlak ter – My News\nZo Inspirtion pawl ih miharsa tanpi ih an fehnak ah hi mi nauhak nute ih tawngkam cun an mitthli a tlak ter\nadmin May 7, 2022 Leave a Comment on Zo Inspirtion pawl ih miharsa tanpi ih an fehnak ah hi mi nauhak nute ih tawngkam cun an mitthli a tlak ter\nMi harsa tanpi ih an fehnak lamah hi mi nauhak nute cun a mit zoh pahin cibei tiin a kut a kai ih, ka pana si maw tiin a sut ih, cu mipa cun a rualpipawl a sut ih a rualpipawl cun a pa cu nikumah a thi zo a si, tiin an sim, cu mipa cu a mitthli tla phahin a thinlung ruahnak a ti tam zet.\nTuih na dinhmun na zoh tikah na hmailam hrangah beidong le thanau in na um pang maw, Beidong le Thanau in na um ruangah zianghman tuah theinak na nei cuang lo.\nCuruang ah a ra lai ding mi na hmailam caan le na ziangkim hi, Bawipai kut sungah hlan mai awla, a mah in a ţha bik in lam a lo hruai ding. SAAM 55:22,\nA liam cia mi caanih Bawipai a lo hruai nak, a lo umpit nak le na parih a ţhatnak pawl hmuahhmuah hi ruat ţha sal aw. Na harsat lai caan ih a lo umpi in, lam a lo hruaitu Bawipa in, a tu khalah a lo umpi in, lam a lo hruai a si.\nA ra lai ding mi na hmailam caan khal hi amah in lam a lo hruai in, a lo umpi vivo lai ding a si. SAAM 37:5\nZiang ruangah Hla sak lai ih pangpar an pek aw →\n← New Zealand Parliament-ah NUG sorkar pawm tura buk mek a ni


Kum khat lenglo kharmi Sak le Thlang Korea pehtlaihawknak lamzin ongsal - IHBURLEN\nKum khat lenglo kharmi Sak le Thlang Korea pehtlaihawknak lamzin ongsal\nJuly 28, 2021 admin RAMLENG THUTHANG, THUTHANG 0\nThlangta Korea le Sakta Korea ram pahnih karlak pehtlaihawknak tha a suahsal theinak dingin ram hnih upa pawl lungkimtlangnak an neih thu Thlangta Korea President office lamin thuthannak an nei.\nApril thla thok lam ihsin kaphnih ram hruaitu pawl cakuataw an hma an la rero zo, tiah an ngan tel fawn.\nHitei’ ram pahnih hi ram hruaitu luban lam pehtlaihawknak pawl an daih reprep hnuah 2020 June ah Sakta Korea lamin pehtlaihawknak a sucat bet tiah theih a si. Cumi hnuah ram pahnih pehtlaihawknak an neih theumi ramri ih zung inn pawl Sakta Korea cun a kap siat lawlaw.\nAsinan, mani July 27, zinglam nazi 10 ah ram pahnih pehtlaihawknak lamzin hmuahhmuah onsal a si thu Sakta Korea (North Korea) acozah ih KCNA thuthang agency cun a phuang.\nCu hleiah khatlam khatlam rinsanawknak thawn rualremnak pitling a suah theinak dingah ram hruaitu pawl cun lungkimtlannak an neih thu thuthang ah an sim tel.\nRam hnih hruaitu pawl cu Phone in minute 3 hrawng biakawknak an nei ih hmailam khalah beaw sunzom vivo ding, an si thu Thlangta Korea (South Korea) lamin an sim.\n“Kum khat lenglo pehtlaihawknak cat hnu tu vekin biak thatawksalnak a um thei cu lungawiza ngaingai a si,” tiah Thlangta Korea ih palai pakhat cun a sim.\nA hlanah Sak le Thlang an hruaitu South Korean president Mon Jae-in le North Korean hotu Kim Jong-un cu 2018 laiah tum tonawknak an nei ih an rak hlawhtling zet. Asinan US president Donald Trump le Sakta Korea hruaitu Kim Jong-un vei hnih rori an tonawk hnu an hlawhsam ruangah Sak le Thlang Korea pehtlaihawknak tiangin a siat phah.\nA pasal thawn an thenaw ti an theih veten mipa 1000 laiin nupi dingah an bia\nOlympic santhuanthu ih Gold Medalist nauhak bik


CCYI Malaysia In Concert Ropi Tuah - Chinland Today Media\nCCYI Malaysia In Concert Ropi Tuah\nFebruary 25, 2012 8:19 am·2 comments\n20/02/2012 Zan “Praise With Heart” Gospel Live Concert cu Pathian lam hruainak in tluangten an thehsuak tithu kan CT palai hnen ihsin thu dawn a si.\nTingtang tumtu pawl le Hlasaktu pawl cu suncaw khawh, zanlam tlai ninem ah an ra thlengih CND khalah Kawlram theih ih mi lar, Sang Pi cun hlasaknak a nei cih. CND tuahnak hmun ahcun Lead Tingtang le Drum, Bass, pawl an um lo ruangah Tingtang fimte cu la in Sangpi cun hla a sak rak lawm tu mipi kutza peng le aukio turpakak hlir hmuh ding lawng a um. Salai Cung Aung in Piano mawi zetin a tum betbet hi cu, hlasaktu le a thiam awnmawi in a mawih sinsin.\nCutin bang hnianghniang in a zan cu Malaysia , Kuala Lumpur, Pudu Plaza kiangih “First Assembly of God Church” ah Pathian thangthat hlasaknak puai ropi zet cu mipi ziangmaw ti zat pungkhawmaw in hman leh a si.\nAwnmawi tumtu pawl hi “Desert Rose” pawl an si, an tim an tuah rero sungah “FAG , Youth” pawl cun Praise and Worship in mipi cu ann hruai ih hlasak phah in lam le thlacam nak khal an nei. ‘Ka suah ihsin tutiang ah hivek Concert hi ka hmang dah ngelcel lo. A sunglawi hleice, Gospel Concert diktak cu tuitum CCYI pawlih tuah mi “Praise With Heart” Gospel Live Concert rori hi a si’ tiin concert teltu pakhat cu a sim.\n“FAG, Youth” pawlin in hruai hnu ah awnmawi tumtu pawl an man thlang, Mai Kim Kim cu Laithuam mawi zet thawn a ra suak cu mipi an ummen thei nawn lo. Mirang hla mawi zet, anmah mirang teh ziangce ti manawk roriin awthiang ruahro le mawi zetin a sak. A theh veten, Sang Pi a ra suak lala Drummer cun a funghreu cu “tek tek tek” tin vawithum a vuak hnuah Tingtang le Piano cun an vun thlun kimcang zetin Sang Pi cun hla mawi zetzet a sak. Saya Henry VL Hmangaih khal a tuaraw nawn loih a ra suak ve, Pathian thangthatnak Falam hla a vun sak cu dunglam ih topawl ka vun thlir an um men thei nawn lo (zuri le sabah men si loin) an ban an phar,an za an bawng.\nKawlram rampi ih theih lar mi, hlasak thiam Chaw Su Khin khal cun Laithuam mawi zet hruah in Pathian ih a pekmi a awmawi zet thawn Pathian thangthat nak nasa zet in a nei. L.Lwin War khal cun “khui tawk kan thlen khalah Pathian hi thangthat ringring ding kan si” ti phah in Pathian thangthat nak hla thawn a sak.\nPraise With Hear, Singers\nHlawlin an sak thluh hnuah rei lote sung Malaysia CCYI ih hotu bik a si mi Pu Wesley Bawi in thucah le lunsaktu pawl hi minung 5 an si ih, a tlunlam ih kan sim zo bangin Tingtang tumtu pawl hi Desert Rose an si. Bass tumtu hi Kawlram ih Band hminthang Lazy Club ih an Bass tumtu Cin Pi a si. Hlasaktu pagawithu simnak a neih hnuah avawihnihnak thawh sal a si. Mipi kan phur tlang tuk hai ih azan cu siang lo zet cing le uizet cingin “Praise With Heart” Gospel Live Concert cu a cem miarmo.\nHimi Concert ropi zet hi Malaysia ih CCYI(Chin Christian Youth International) pawlih tawlrel mi a si. Himi Concert hi mai hrang Cangai khawrh tile ka/kan hmin a that ih kan Fun hawl nak ah timen ih tuah mi a si lo. Nulepa nei loih um kan u le nau mi harsa pawl bawmnak a si.\nHi Concert ih ra teltu mipi nan zate parah CCYI khalin lungawi thu a lo sim. Pathian hna na tuan nak phunkhat a si ve.\nA Vei (3) Nak CBANA Youth Conference A Hlunghlai Ding\nJenevy Sui le Thawng Bawi In Australia Ah Gospel Concert Nei Ding\n“Praise With Heart” Awnmawi Puai Neih A Si Ding!\nMatupi ih Kawhhran 14 Chin State Acozah in Innhmun Pek Duhlo\nChin Hill Resettlement Concert Hrang Awnmawi Tumtu Ding Tahan An Thleng Thlang\nMyanmar Rampi Hminnei Pawl In Falam Puaipi An Awi Ding\non February 25, 2012 at 3:02 pm\nHivekin kan minopawl in Pathian thangthatnak nan nei thei cu ka lungawi tuk.\nCCYI pawl tanlaknak ah Pa Thian in lam hruai ngai vingvvo seh.\nSaya James, says:\non February 26, 2012 at 1:58 am\nCCYI cun, nasa zetin hna a ttuan thei ih mipi thinlung a la zet fawn,,,\nHaving Sex For $ 20\nKawl Mihrat Khawkhwng Timi Hla Sakin Online Ah Tar Ding\nN!xau: The Gods Must Be Crazy Zuknung Cangtupa\nKhin Win War, Lengdawh Cawilu Lonsak Tong\nSalai M An Duai Pang Maw\nExo Myanmar Fans An Ṭap\nPhunhra Camibuai Phitu Pawl Hrang Lungawiza Thuthang\nISIS Pawl In Peshmerga Ralkap 21 Lu Tansak Lala\nUS In Thaad Ralkhamnak South Korea Ah A Bun Fel Ngah Ee\nMyanmar Bus Cangsual Ah Mi 19 Thi


Leitlun Supermodel Lianbik Kathy Ireland - Chinland Today Media\nLeitlun Supermodel Lianbik Kathy Ireland\nFebruary 27, 2012 10:39 am·0 comments\nBy: By the New York Post\nFebruary 25, 2012 11:28AM\nKATHY Ireland cu leitlun ih taksa mawi ih paisa hlawh tambik a si. A nih hin $350 million a hlawh suak ih mimawicungcuang (supermodel) pawl lakih milianbik a si tiin CelebrityNetWorth.com pawl cun an sim.\nAmah sangsuantu hi Brazil mi a siih $250 million lawng a hlawh. Cutin, Cindy Crawford $100 million le Tyra Banks $90 million pawl in an sangsuan vivo. Christie Brinkley, Heidi Klum, Kate Moss, Naomi Campbell, Elle Macpherson, le Claudia Schiffer pawl khal tlar 10 nak ah hriltlin an si.\nIreland mi a siih Forbes Magazine ih Supermodel Supermogul ah vei 48 a lang zo. Tileuhnak thuamhnaw cingtawi te thawn Lehpannak ih a zawnzawn ih vei 13 a langnak ruangah a hmin kengin thil tuahmi 15000 lenglo a suak cih ih ihphah, sangkate tiangin Kathy Ireland Worldwide pawl in an suah cih.\nKate In Inn Thar A Nei Duh\nTulai: Kate le William Tei Sung Thubuai\nIreland Cozah In An Ramsung Satuahnak Pawl Zohfiang Ding\nKa Thi Ding\nKate Middleton Mo Si Harsa A Ti Kem?


Obama Oath ah Pathian hmin sal tul lo ti - Chinland Today Media\nObama Oath ah Pathian hmin sal tul lo ti\nJanuary 16, 2009 9:54 am·0 comments\n16-01-09:Jame Bond Film a zotu pawl cun an thei fiang awl zet ding. Tui kum US president thar Obama hin Jame Bond ih mawtaw vek a hmang ding. A mawtaw thatzia rel olnakbik cu a siat theilo, a ke an kah tlang hmanah a feh thei lai thotho ding.\nA thlalang khal cerek in a hlen theilo dingih a zaten cerek ih hlenlo dingih tuah a si fawn. A Mawtaw sunglam khal ah hmanrua a phunphun a um. Ahmai lamah US thantar a um. Kan sim fiang duh sinsin asile US president mawtaw hnak ih tha US ah a um lo tinak a si.\nHitivekih an tuahnaksan hi umzia tampi a nei. Mi sual pawlih fimnak le thiamnak a karh vivo ruang khalah ralrinnak nasa tak an nei. President Kennedy an rak kahthah ihsin nasa zetih ralrin an zir.\nA mawtaw thatzia hi a hrek hman an simfiang duhlo. January 20 ah Obama cun (oath) thutiamkamnak a nei thlang ding. Himi niah a mawtaw cerek khal ih hlenlomi cu a to thawk ding.\nAsinan, tuikum cu kum dang bangin a ram mipi hrangah thlawsuahmawlsawm a um lo ding a bang. Pathian belotu pawl le Pathian zumlotu pawl cun Obama hi tibuai an tum nasa. Zumlotu pawl cun Obama ih a thutiamkamnak ah “So help me God” ( Curuangah Bawipa in bawm aw) timi hmang ding an duhlo.\nPathian hmin sal lo ding rori ih tiamkamnak tuah dingah (atheis) Pathian zumlo, sakhua neilo pawl in an rak bei. Obama tiamkamnak a tuahnak dingah “Curuangah Bawipa in bawm aw” timi hmanglo ding ih a nawr biktu cu California ih Michael New Dow a si. Tuisun 16-01-2009 rori ah Washington DC, Distric Court ah “So help me God” timi hman ding le hman lo ding thu relcahnak an nei ding a si.\nNewdow cun John Roberts hnen ah “Bawipa in bawm aw timi hmang lo ding lawng siloin thutiamkamnak neihni ah thlacamnak um lo ding rorin a nawr bet.\nA thupibik President pawl ih an sam theumi cu cafang (35) a si theu; cucu US ih President office hmun le a ram daan le dun pawl cu ka theitawkin ka enkawl ding a si tin a tawinak zawngin a si. Himi theh ah “Curuangah Bawipa in bawm aw” timi George Washington, cun 1789 ah a rak bet. Cumi ihsi thawk in tuini tiang president pawl in an rak hmang thawk vivo a si.\nCuruangah Pathian zumlotu pawl cun tuikum cu president thutiamkamnak ah thlacamnak ih “Curuangah Bawipa in bawm aw” timi hman a tul lo tin an tang ve. Pathian zumlotu le patil (tuai) pawl an tangkhawm ih Pathian timi salsuak lo ding rorin an bei ve.\nJAMES BOND: 007 HMIN KUM 50 KIM


SAC ralhraang ih CNF do tum dan thuthup cipciar a puut darh | Falam Online Media\nSAC ralhraang ih CNF do tum dan thuthup cipciar a puut darh\nOctober 11, 2021 October 11, 2021 Ni Hnem Sung\t0 Comments\nNi 3 sungih Laitlang pantu SAC ralhraang mawṭaw 50 lenglo cu CNF do dingin Chinram ah an ra mi a si tiah rintlak Chin Human rights Organization cun Twitter ah a tarlang.\nRalkaptlan hnen ihsin thuthang don mi sivekin tarlang a si ih “a ra lai ding mi tikcucaan ah CNF Headquarters an kap tum. An thuthup cipciar cu ralkaptlan hnen ihsin kan hmu” ti`n CHRO cun Twitter ah a tarlang ih Ralhraang pawl ih thuthup dang cu an ngan tel lo.\nAt least 55 truckloads of junta soldiers have arrived at Lumbang Village and are camping at a #highschool inside the village as detailed battle plans smuggled by defectors show the junta is planning to launch massive ground assaults against CNF Hrqrs in the coming days. pic.twitter.com/6VxaaBQeQW\n— ChinHumanRightsOrg (@ChinHumanRights) October 11, 2021\nOctober thla thok lam ih thuthang a puut darh vekin SAC ralhraang pawl cun October 9 ihsin Chinram nor dingah timlamnak an nei rero zo tiah theih a si ih, October 9 ihsi thok, ni 3 sung ah raldonak mawṭaw telin mawṭaw 50 luan thawn Laitlang an pan zo tiah kan thei.\nRalhraang mawṭaw 50 lenglo cu October 12, zaanlam nazi 5:30 hrawngah Lumbang ah thlengin Tlawnginn ah zaan an riak ta tum tiah theih a si.\nSiarbet : SAC Ralhraang in ralkap mawṭaw 50 lenglo Laitlang ah a kuat zo bangin, CNF khalin tuahcahtawi aanka an thlah ve zo\nSAC Ralhraang in ralkap mawṭaw 50 lenglo Laitlang ah a kuat zo bangin, CNF khalin tuahcahtawi aanka an thlah ve\nAtufang Saklam Chinram boruak sosang lam a pan lai fang ah CNF Spokesman cun hitin thazangpeknak annka a thlah.\n“Tuni hi Chinram santhuanthu ah Cerek thawn sah zetih kan thuanthu ngan khum dingni nipi a si.”\n“Kan cem ral ding a si khal le raldo dingih kan tiamkam mi ruat/siar saal in Pathian hnen ah apaw uh si. Ka cah duhmi cu ralkapbu ah phuahlam hawl timi a um ve lo. Tlunlam thupek ngaicang in le kan neh ding timi lungput pu phah in kan neh tengteng ding.”\nNi 3 sungah Chinram pan in Ralhraang mawṭaw 50 lenglo a so zo\nSAC ralhraang pawl cun an tuar nat cuangnak Sagaing le Chinram cu October 9 ihsin kan nor thok ding tiah tu thla thok lam in khua an khaang cia zo.\nKawlralkap santhuanthu ih a um dah keel lo mi, raldonak hmunram pakhat ah ralbawi 2 hoha dingin rem an ruat ih, October 9 zinglam in raldonak mawṭaw le ralkap tamzet Laitlang pan in an soter.\nTuizing October 11 ih Laitlang lam a so bet mi ralkap mawṭaw telin ni 3 sungah SAC ralhraang in Laitlang lam ah mawṭaw 50 lenglo a kuat zo tiah theih a si.\n← SAC Ralhraang in ralkap mawṭaw 50 lenglo Laitlang ah a kuat zo bangin, CNF khalin tuahcahtawi aanka an thlah ve\nSAC ralhraang pawl Falam ah an thleng fel zo →\nPi Ca Tial kap ngah tu CNF ralbawi an kai\nOctober 3, 2021 October 3, 2021 Ni Hnem Sung 0


Nitin Zumtu thlarau eisiattu nathrik - Hre Mang\nNitin Zumtu thlarau eisiattu nathrik\nZumtu Nitin Thlarau Nun Eisiattu Pawl\nTuisan Laimi Khrihfa, zumtu ti aw pawl lakah langhngan sual, zapi ngai pawimawh zetmi “sualnak” hnakin mizapi in “sualnak” asi ti ah an ruat lem lomi “sualnak” pawlin an thlarau nun a siatsuah, a eisiat, a ticau, hmasawnnak a kham ih Pathian (zumnak) ah an lungawinak an hloh phah theu asi ti ka zum. Cutin, ngaihthah mi sual pawl cun zumtu pawl nitin nunah Thlarau Thianghlim hnatuannak a kam theu ruangah khrihfa pawl thlarau nun hmasawnnak a dal asi ti ka zum. Mahle mah kan zoh aw cio ahcun, kanmai nun lala ah siseh kan kiangkap um zumtu pawl nunah siseh kan hmuh theu mi cu, biaknak lamah zuam deuhdeuh, senpi thlacamnak ah au ring deuhdeuh, thlacam rei thei deuhdeuh, biak inn feh paih deuhdeuh, a langmi sakhua mi sinak ah sawisel ding um lo, cuvek nun nei cingin an sunglam thlarau mizia ahcun thin ba-hlak deuhdeuh, thin tawi deuhdeuh, misiatnak tuah hreh lo deuhdeuh, mi relsiat hmang deuhdeuh, lungawi thiam lo deuhdeuh, duh am deuhdeuh, iksik le ikfik deuhdeuh, thuphan rel hreh lo deuhdeuh, mi zawn ruat thiam lo deuhdeuh, tvp, sunglam nun rawp duahdo zumtu ti aw mi tampi an um asi ti ka zum. Zumtu menmen hman si loin voi tampi cu kawhhran upa le pastor ti aw pawl lak hmanah thusim au ringring deuhdeuh, thlacam au ringring deuhdeuh, kawhhran thuken dinpi nakah thihngam ih tang ngam si in sunglam thlarau nun ah rawp duahdo mi tampi an um asi ti ka zum. Cucu, ziangruangah asi tile, alang in senpi vangtlang mithmuh ah milai mithmuh ah sual tumpi an tuah loin an theih awk laiah an sunglam nun cu thlarau nun rawp ter tu, thlarau nathrik (cancer) in a ei rero ruangah a rak si theu. Cu pawl lakah fimkhur tul zet mi pawl hrekhat a hnuailam vekin tarlang hnik uhsi;\nLeitlun mi khawruahdan\nMilai hin khawruahnak in thlaici kan tuh vekin tuahnak in a rah a lang theu. Mi tampi in tuahnak sual pawl an ngai pawimawh le an do tlukin khawruahnak sual pawl hi an do lo, do ding asi ti khal an thei lo theu asi ti ka zum. Bible in a simmi cu, Khrih dungthlun, zumtu pawl cun tuahnak lawng si loin khawruahdan hrimhrim ah Khrih ih lungput le hmuihmel keng ding, sunglam nun thleng aw ding kan si, ti asi. Mi pakhat cun a khawruahnak a kai hrem thei lo ahcun a nun in a rahsuak mi (tuahnak) khalah a thunun aw thei lo ding asi ti a fiang. Cutin zumtu pakhat cun a sunglam khawruah mi pawl, a thinlugn sungah khua a luahtu a thleng lo asi ahcun lenglam pawnlang sakhua mi sinak pawlin a thlarau nun rah a danglam ter lo ding. A hnuailam ih leitlun mi pawl khawruahdan, thlarau nun ti cau tu, thlarau nathrik thu malten zoh hnik uhsi. .\ni) Hlawhtlinak-Tisa diriamternak, hlawnthil, le leitlun in a sunlawihmi: Leitlun khawruahdan ahcun mi pakhatkhat damsung hlawhthlinnak cu tisa diriamnak, lennak, nuamnung cennak, milai upat awknak, larnak, hminthannak, sinak, tvp in cuai an thlai theu. Curuangah an thinlung cu cuvek pawl ngah thei dingin suangtuahnak, tumtahnak le timtuahnak in a luahkhat theu. Cuvek khawruahnak cun an nitin nun cu a kaihrem (control) ih an mithmai, lungput, tongkam, tumtah le cangvaihdan khal cuvek khawruahdan in a kaihrem in a tawntem theh asi. Cu pawl an ngah lo tikah Pathian ah an lungawinak an hloh phah theu. Cutin an sunglam nun cu leitlun tisa thil thu khawruahnak in a luahkhat tikah an thlarau nun cu thaw thaw thei nawn lo le tartahak rero cingin tisa thu (tilian) in a fen rero asi ti an thei aw lo theu. Cutikah a lenglam an nun ahcun sakhua mi zet, thlacam taima zet, khawm taima zet, le sakhua cangvaihnakah phurzet le taima zetzet an si theu nan an nun in a rah taktak mi cu Bible in a simmi (Gal. 5) vek hmuh ding a um lo theu. Zumtu pawl nun ahcun “leitlun ah milian bik cu tlaksam mi nei mal bik nu/pa khi asi” an timi vek asi sawn theu. Ziangvek dinhmun khalah (Paul in a sim vekin) nundan thiam khi asi sawn. Cui hlei ah leitlun milai pawl cun leitlun tisa thinlung in a duhzawng le nuam a tizawng, upattlak ati zawng an ngah tik lawngah damman um le hlawhthlingah an ruat aw theu. A taktak ahcun, voi tampi cu, tisa in hlawhtling in an ruat aw aw ih an porh awk laifang can hi Pathian thawn kan hlat awk bik can a rak si theu. Cutin asilai ah, zumtu pawl nun ahcun tisa duhzawng le diriam zawng, tisa cawimawi awknak pawl ihsin a hla bik dinhmun ah kan din lai fang can khi Pathian thawn kan thinlung a nai awk bik can a rak si sawn theu.\nMi zozo khal, leitlun mi pawl khawruahdan le khawruah mi pawlin a thinlung a luahkhat ringring asi ahcun a nunah midang ei tlak thlarau rah alang ding cu ruahsan ding a um lo asi. Cutin leitlun khawruahnak in a thinlung a luahkhat tikah Pathian Thlarau in a thinlung sungah hmun a nei nawn lo: cutin thutak khal a theithei nawn lo ih Khristian nun khal a nun in a rah suak thei lo cu sim lo, a sungah a ci hrimhrim a keuh thei lo asi.\nii) Porh awknak: Thlarau lam porh awknak hi sualnak hmuahhmuah lakah Pathian in a ten bik mi pakhat asi. Sunglam nun porh awknak (thlarau porh awknak) in milai thinlung a luahkhat tikah duhdawtnak le ngaidamnak cu palzuut asi ih amah le amah cu midang tlunah cawisang aw aw in midang cu a nam tla ringring. Citikah cuvek zumtu ti aw pai thinlung sung ahcun milai biaknak lam zuamnak, thlacam taimaknak, peknak, felnak, sakhua mi sinak, milai felnak cun hmun kausawn khua a luah theu tikah Khrih Thlarau in hmun a nei nawn lo. Cutikah Khrih ih mizia le lungput, duhdawtnak le ngaidamnak pawl cu hmuh ding a um nawn lo theu asi. Cutin, cuvek zumtu pakhat cu amah le amah a bum aw rero tu, thlarau mitcaw a rak si ti a thei aw lo. Cuvek cu mi tampi, zumtu ti aw pawl eisiattu thlarau nathrik asi.\niii) Mi that thei khawruahnak (killer thoughts): Khrih zumtu ti aw cingin milai nitin nunah milai sinak le dinhmunah rinsan/ruahsan le hngat aw aw in ke a kar rero tu mi tampi kan um lai hrih asi. Milai khawruahnak (famkim lonak, riahsiatnak, tihnak, porh awknak) thu pawlin kan thinlung a luahkhat tikah Khrih ah Pathian thukam pawl nunpi le hlawkpi, cen thei loin a harsa zawng le a sual zawngin leitlun nun hi kan hmang theu asi. Leitlun mit in hmuh theih mi ah lungawinak a hawl rero tu’I dinhmun cu ziangtik hmanah a hnget dah lo mi dinhmun asi fawn. Cuticun zumtu ti aw, mi pakhat cun Khrih ah Pathian thlawsuah malsawm mangbangza lungawinak cu a cen thei lo lawng si loin a khawruahnak sungih ruahnak tha lo, mi that thei ruahnak pawl cun a nitin thlarau nun a eisiat rero ih Pathian ah a lungawinak khal lakhloh sak asi. Hivek khawruahdan tihnung zetzet pawl hi voi tampi cu nauhak lai ihsin siseh voi tampi cu upat hnu khalah kan nitin nun ihsin kan laklut mi khawruahnak, kiangkap, insang, rualpi pawlmi le khawsung tongkam le tuahnak pawl ihsin kan thluakbu (mindset) sungah ol-aiten lakhloh le kholhfai theih nawn lo khawp in a thuah aw theh mi khuaruahdan le lungput a rak si theu. Milai thluakin siar cawk lo (trillions of thoughts) khawruahnak a pai thei mi lakah milai siatsuah tu khawruahnak pawl hi thleidang thiam lo tu pa/nu cu amai khawruahnak lala in voi tampi a that rero ih Pathian ah a thlawsuah co ding mi le a lungawinak khal lak hloh sak asi theu. Himi nathrik in a eisiat rero mi zumtu na si pang maw?\niv) Harsatnak le buainak kan hmaiton dan: Buainak (problem free life) um dah lo nun a um dah lo. Buainak kan tawn tikah milai ruahnak cun mawhsiat ding a hawl theu. Cutikah, mi tampi cu buainak sung ihsin tlansuak thei dingin, nehnak co thei dingin leitlun hmanrua, a thianghlim lomi hmanrua pawl an hril sawn theu. Cutikah buainak cu kan neh sihmang an ti laiah a zual sawn bauinak in an hmailam a hngak theu. Asinan, Khrih dungthluntu pawl hrang ahcun buainak, harsatnak cu kan zumnak in ti caksinsin tu, Pathian thawn in nai aw ter sinsin tu hmanrua an rak si theu. Kan zumnak cu buainak thawn hniksak asi tikah, Pathian rintlak kan sinak langter tu sawn asi. Tisa lungawi zawng malsawm kan co tik lawngah si loin, milai thinlung in kan rak ruahsan mi ih linglet zawng dinhmunah kan din lai khalah Pathian ah kan rin umnak cu a takin langter asi tikah harsatnak le buainak kan tawn hlan dinhmun hnakin a sangsawn le tha sawn, thlarau lam dinhmunah Pathian thawn nai aw sinsin in in khaisang tu a rak si sawn theu asi. Sui cu meisa thawn thianfai ter asi vekin zumnak cu buainak/harsatnak thawn fiah le thanter asi theu. Asinan, tisa diriamnak le milai porh awknak thawn lungawi tawk in thlarau lam ral donak le talbuainak, buainak/harsatnak a thei lo tu cu thlarau lam mitcaw le hnaset asi. Khrih ih ral pa, Satan in hnaihnok tlak lo, tul lo, a thlem dah lomi zumtu ti aw pakhatkhat a um asi ahcun a nitin nun a zoh tikah Satan in amai lamtangah a ruat tla asi thei.\nv). Thiltha ruahnak:\nTisa thuruahdan in a luahkhat mi thinlung in thlarau lam thu, thutak a thei thei lo, Pathian lung khal a ti lungawi thei lo. Milai thinlung cu Thlarau Thianghlim in a luahkhat, a kai hruai lawnglawngah milai in vanlam thu, Pathian thutak le Pathian duhzawng ziang asi ti theihtheinak a nei. Cutin asilaiah, santhar leitlun fimthiamnak le theihnak karhzai sinsinnak sanah milai zirh awknak cun “nangmai thinlung diriamnak, tha na tizawng, na lungawi zawng kha fehpi, nunpi aw” ti asi. Milai pitling zo khalin “thiltha” ti ah ruahmi an nei theh. Cutikah, Pathian Thlarau in a luahkhat lo mi, milai tisa nun ah “thiltha” tiah an ruahmi, an thinlung diriamtertu pawl cu anmai siatnak, Pathian duhzawng daltu, milai hrangah ‘thilthabik” lamzin dal tu a rak si theu.\nSatan in Evi a thlemnak hmanrua thawn tuisan zumtu ti aw pawl mi tampi khal thlem thluk an si theu. Santan in Evi bumnak ah a hmanmi hmanrua cu “Mai sinak hnakih sang” dinhmun thlen duhnak kha asi. Pathian in a retmi dinhmun hnakih sang, fim deuh le tha deuh dinhmunah thleng dingin Evi kha bum asi vekin tuisan zumtu ti aw pawl mi tampi khal Pathian in an dinhmun tawk te a ret mi hnakin sang deuh, fim deuh, canpual tha deuh thlen duh ruangah Satan bumnak thang sungah an tla theu asi. Zumtu pawlin hi hi kan cinken ringring a thupi, kan sinak hnakih sang sawnah in ret duh tu, thlemnak tongkam thlum kha Evi thlemtlu tu pai hmanruatha asi.\nMi zo khal hihi theih a tha; milai tisa khawruahnak, tisa duhnak, mai hmaikhua sialnak, midang huatnak, iksiknak, ngaidam thei lo nak, midang zawnruat thiam lonak, lungawi thiam lonak, tvp tisa khawruahnak pawlin a thinung a luahkhat lai canah Thlarau Thianghlim in a thinlung sungah hmun a nei lo ih Thlarau Thianghlim theihternak tel loin milai zohman in Pathian duhzawng, thlarau lam thiltha theihtheih nak a nei lo. Curuangah, Hudson Tylor in a rak simmi, “Thiltha (milai tisa thinlung in thiltha a timi) cu thiltha bik (Pathian duhzawng le tumtah) ih ral asi” a timi hi a dik asi. Tuisan zumtu ti aw mi tampi cu an lei tisa thinlung cu leitlun thil in a luahkhat tikah Pathian Thlarau in an sunglam nunah hmun a nei nawn lo ih Pathian duhzawng le lunghmui zawng khal an theihthei nawn lo tikah an tisa duh zawng le diriam zawng cu “Pathian duhzawng le remruat asi” ti ah ruat tahrat in bum awknak thang sungah an tlu se theu asi. Evi bumtu pa kha na kiangah na thawthawt on ngai in a vak rero asi.\nvi) Mit in hmuh mi le hna in theih mi:\na. Mit hmuh mi: Zumtu leitlun hmuh tawn mi lakah tisa (sual) mizia rawl cawmtu pohpoh cu thiltha lo (sual) asi ih thlarau mizia (thlarau nun) a cak ter tu pohpoh cu thiltha asi. Curuangah ziangvek thil khal, na mit in na hmuh mi kha a sual maw sual lo ti na thleidang duh asile na hmuh mi in na sunglam nun mizia pahnih lakah khui mi sawn a lo cawm ti kha cek aw fel aw: na tisa mizia a lo cawmtu, tisa caaknak, thinhengnek, mi huatnak, iksik ikfiknak, porh awknak, mi ngaidam thei lonak, sual tuah duhnak, daitlangnak, zeetnak, le ziang thil pohpoh Pathian duh lo zawng ah lam a lo hruaitu kha “sual” asi. Mi zokhal, zumtu khristian nun nunthianghlim nun nei dingin thansoh a duh tu poh cun a mitin a zoh mi le a hmuh mi kha ralring she. (Pacangpa pakhat khadi fawr thluahthlo in video/tv sungah nunau taksa a zoh rero mi kha amah cun “midang pawi ka tawk lo, sual asilo” a ti men ding nan a mit in a hmuh mi khan a sunglam tisa sual mizia kha a cawm thau rero ih a thlarau nun cu a ticau rero asi ti kha a thei aw lo asi). David Siangpahrang cun a mit in a zoh ih a thinlung tisa mizia cu a cawm thau tikah a siatha theinak thinlung cu a thim theh, a sia le a tha a thleidang thei nawn lo asi kha. Mit in hmuh mi hi fimkhur lo tu pawl cun anmah le anmah thei aw lo cingin an sunglam nun sual mizia kha an cawm thau rero ih anmah deh tu ding cinghnia kha an cawm thau rero vek asi.\nb. Hna in theih mi: Mit in hmuh mi vekin, zumtu pawl cun khristian nun thianghlim nei thei dingin kan hna sungah alut mi awn-ai le tongkam pawl hi fimkhur ding kan si. Hna sungah a lut mi tongkam pawl hin milai thinlung cu a tuahtha in a tuah siat theu asi. Hnasungah a lut tikah a thlum zet vek bang naa in thihnak tur vekin sunglam thlarau nun siatsuah thei tu a um asi. Evi in Satan tongkam a theih tikah Evi hna sung ahcun a thlum zet, asinak hnakin sangsawn dinhmun thleng ding vekin a thei aw nan, a taktak a thlen tikah a hnasungih tongfang thlum zet cu a thlarau thihnak a rak sisawn. Na hnasungah a lut mi tongkam lak ihsin huatnak, mi relsiatnak, thuphan pernak, tisa caaknak, hurkhuannak, le a bawrhhlawh mi tongkam tisa mizia sual ti caak tu pawl kha fimkhur aw. Hihi mi tampi, zumtu ti aw pawl in an fimkhur tawk lo ruangah Satan bumnak thang sungah an tlak theu nak asi. An tisa mizia sual in a theih duh zetmi, mi huatnak, midang ziangsiar lo nak, mi nautatnak, mah le mah porh awknak, tvp, pawl cu ngai le tong nuam an ti ih an ngai/tong tam deuhdeuh tikah anmah le anmah an theih awk lo laiah Satan thang sungah an taang theu asi.\nNauhak lai ihsin tongsia, a selam le midang relsiat mawhsiatnak tongkam lawnglawng a thei ringring tu nauhak te cu a hung upat tikah a thinlungput cu a selam lawnglawngin a luahkhat theu asi. Curuangah zumtu pawl nunah kan hnasungah a lut mi tongkam pawl hin kan sunglam tisa mizia a cawm maw, thlarau mizia a cawmdawl in a thangter sawn ti thleidan thiam le fimkhur ringring a thupi in a tul asi. Hla le onmawi phunphun kan hna sungah a lut mi pawl khalin kan khawruahnak sungah ziang in ruat ter ih kan mithlam ah ziang an langter, tisa maw thlarau a cakter in a cau ter timi kha mahle mak cek fel aw ringring in fimkhur a tul asi. Cutin zumtu mi tampi cu an hnasungah a lut mi tongkam le an-ai pawl an fimkhur lo ruangah talsuak thei nawn lo ding khawp in sual thang sungah an tla theu asi.\n2. Thlarau hrang thathnemnak nei lo hman awk dan: Zumtu ti aw pawlin “leitlun hi sual thim thuneihnak hnuai ih um” asi ti hi kan theih hngilh theu. Curuangah nitin nunah hmuh, theih, le tawn mi ziangkim hin “ka sunglam thlarau mizia maw a cawm, a thangter, ka tisa mizia, sual lam ah in hruaitu “ ti thleidan thiam ringring a thupi. Kan kaa sungah a lut le suak mi tongkam le rawl, hna sungah a lutmi tongkam pawl, kan taksa in a hiar le dai mi, kan mit in a hmuhmi pawl, kan thluak in a pai mi ruahnak pawl hin kan thlarau nun a thanglianter maw, kan tisa mizia sual a cak ter ti ah ralring ten cekfel le thliar hran awk thiam a tul. (Mi pakhatkhat cu “thakpherh”natnak nei tu pa/nu thawn an pawm aw rero tikah a nat ka kai lo ding a ti ahcun a tuah mi in ziang a rahsuak lai ding ti a thei lo asi.) Zumtu nitin nunah kan hmuh kan tawn mi le tuah mi ziangkim hin kan thlarau nun a cakter maw a cau ter, kan tisa sual mizia a cak ter maw a thiter sawn timi fimkhur ringring a thupi lawng si loin a lotheihlo in cuvek tisa sual mizia cawmdawl tu, le thlarau nun cauter tu thlarau nathrik pawl cu hrial/do hrimhrim ding asi.\n3. Sual pawmremnak: Zumtu ti aw pawl hin Pathian in a ten tuk mi, sualnak, uiretnak, thuphan pernak, dik lo nak, tvp., pawl cu an pawm rem tikah milai mithmuh ahcun pawmkau le tlaitluang, mitha zet vekin an lang nan anmai thlarau nun siatsuah tu, thattu, eisiattu asi ti an thei lo theu. Leitlun duhdawt tu pa/nui thinlung sungah Pathian duhdawtnak a um lo asi tihi an theihhngilh theu. Zumtu pawlin sualnak an pawmrem tikah anmah le anmah cu sual thangsungah an tuhlut aw mi asi ti an thei aw lo. Asinan, misual pa/nu cun a tuahsualmi parah Pathian le a sualtuah mi in a hngawng mi, a natter mi pawl hmaiah sual ngaidamnakdil in a sir awk hnu lawngah asi ahcun unau vekin zoh ding asi. Sual buahcih nun thawn cawhpawlh awk nak cun sualnak a hring suak theu asi. A tuahsual mi a sir awk hlanah, Jonah rak pawmrem tu pawl harsatzia kha cin ringring a tha. (Na tonak lawng sungah Jonah a ra to ve asile hril ding na nei; Jonah cu tisung ah na nam tla lohli ding maw, na thil le ri le na nunnak tiang hman na sun phah hlanah, a rang thei bik in na tlan hlo ding maw, na lawng kha thlipi in a lo nuai ciamco ding ti theihcia a tha.). Zumtu pawl hin, thei aw lo cingin, voi tampi cu Pathian in a ngai dam zo mi misual cu ngaidam thei loin Pathian in a fih tuk mi, a ngaidam hrih lo mi sualnak sawn kha kan rak pawmrem theu asi ti ka zum. Ngaidam zo mi le ngaidam hrih lo mi sualnak thu ah a awlsam bikin kan theih thei ding mi cu “Sir awknak um lo sualnak (unconfessed sin)” kha Pathian in a ngaidam hrih lo ih ‘Sir awknak thawn Pathian hmaiah a kirsal tu pawl sualnak” cu Pathian in a ngaidam asi. Sual thuhrup mi, sual phuan hrih lo mi na pawmrem asile cui sual nathrik cun nget bangin na thlarau a lo ei thet ding.\n4. Leitlun hmanrua/tlahtum: Voi tampi cu zumtu ti aw si in nitin nunah leitlun tisa hmanrua pawl hmangin nunkhua a sat rero tu tampi kan um asi. Leitlun tisa mi pawl cun a thianghlim maw thianghlim lo, a sual maw a dik maw, a ding maw a bawrhhlawh maw ti ruat tel loin, anmai tisa duhthusam a hlawhtlin theinak ding, an huat mi pawl siatnak an tuah theinak ding, an thinlung diriam zawng asi poh ahcun ziangvek hmanrua le leitlun talhtum khal hmang in an nung theu asi. Cuvek hmanrua bawrhhlawh tampi pawl lakah, thuphan pernak, rukruk nak, dik lonak, mi relsiat nak, thuphan mi puh nak, midang mitthli tla ter tahratin mai hlawknak lamzin sialnak, le Pathian thutak lamzin dal zawngin cangvaihnak, tvp, pawl tla an si. Na thinlung duhmi ngah dingin na zuam tikah leitlun talhtum na hmang maw? Na hmang asile na hman mi talhtum cu na lu parah tla sal dingin vansang pi ihsin a rung tla rero lai asi ti theih cia a tha.\nZumtu ule nau pawl, kan nitin thlarau nun eisiat tu, thlarau nathrik pawl hi doneh thei cio hram uh la, Satan bumnak sung ihsin luat hram uh, cule Khrih ah kan zalennak le malzasawm cu lungawi sopar ten nitin cen thei dingin Thlarau thunun le lam hruai nakin kan nitin khristian leitlun nun kekar cio uhsi. Zumnak le duhdawtnak ah thansohnak ding hrang duhsak nak thawn!


Rev.David Lah Nautat, Mawhthluk Ih Relse Ciamcotu Khua A Hmu Nawn Lo ( Video ) – Vapual Auaw\nAugust 23, 2020 vapual auaw Ramsung Thuthang 0\nPathian hnaṭuan Rev.David Lah relsia , ngiar , mawhtluk ih nautat ciamcotu kawl nu cu khua hmu nawn loin a um ih a dinhmun a ṭha lo zet.\nMah Yu cun Rev.David Lah cu Covid 19 daan le dun pahbal ruangih an kaih pekte ah a rak nautat ciamco ih Rev.David Lah nautat , soiselnak cu video in a rak thlah. Tuah Rev.David Lah cu thawnginn in a suak fel zo ih a umnak Canada a thlengfel zo. Ma Yu sawn cu khua hmu nawn lo, feh ṭha thei nawn loin a um ih a dinhmun cu amah rori in a relsuak. Video –\nPathian hnaṭuan soisel , relsiat le nautat ih ṭih a nunzia cu Bible sung khalah hmuh ding a tamzet ih an parah siat a thleng duh zet. Pathian thusim pakhat a dik lo asile amah nunsimtu ding cu Pathian a si ih amah le Pathian karlak a si. Minung in kan rak soisel , relsia le nautat ciamco cu a ṭha lo zetih siat ton phah an tam tuk zo. Rev.David Lah a nautatnak – video\nCuruangah Pathian hnaṭuan zokhal relsia , nautat le mawhthluk rero loin an tlinlonak cu thlacam sak sawn ding a si. Cumi lo asile anmah rori cu phone in si maw,hmaiton in si maw simfiang sawn ding. Cuti siloin a mualphoh zawng le hminse ding zawngih relsiat , nautat cu a ṭihnung ngaingai a si.\nOnline Camibuai Hrang Net Um Ṭhatnak Hramlak Ah Ca A Zoh Ringring


UN Security Council hrilawknak ih a tlingtu ram pawl - Chinland Today Media\nUN Security Council hrilawknak ih a tlingtu ram pawl\nOctober 22, 2008 1:04 pm·0 comments\nAP| October : UN Securit y council sungtel hrilawknak cu neih sal a siih, Japan cun Iran cu neh in sungtel menmen (non – permanent) sinak a ngah, Australia le Turkey khal cun Iceland cu neh in sungtel si theivenak cu a congah ve.\nUN in Iran ram nuclear tuahnak hmanrua a tuah ruangih khamnak (sanction) a pek ruangah a tlin lo khal an zum zet. Iran hin vote 32 lawng a ngah ih cu laiah Japan cun vote 158 a ngah.\nEuropean ram ihsin palai menmen si theinak cu Australia le Turkey cun Iceland cu nehin sungtel ram 15 pawl ih vote thlaknak in an co thei. Sungtel men sinak hmun hnih a ngah tu Mexico in, Latin America le Uganda pawl cu a aiawh tel ding.\nTuikum UN sungtel menmen sinak vote an thlak ih an hmuh zat cu Australia in vote 133,Turkey in vote 151,Uganda 181 le Mexico in 185 tiih an ngah thu General Assembly president Miguel d’Escoto Brockman cun a phuang.\nSungtel si ding in member hmun thum then ih hmun hnih ih lungkimnak le vote hmuh a ttul tengteng.\nJapan UN ambassador Yukio Takasu cun an ram ih duhsaknak an conak parah a lungawi thu a sim ih Kawlram thu hla khalah mawhphurnak an nei ve thu a rel tel bet.\nUN Security member ram 15 sung in ram 10 pawl cu kum 2 voi khat tiin an thleng aw theu. A sinan sungtel hngetkhoh (Permanent member) a si mi ram 5, Britain, China, France, Russia le United State pawl cu an thleng aw ve dah lo.\nHi hrilthar mi ram nga pawl in January thal ihsin rorelnak an nei thok dingih, Belgium, Indonesia, Italy, Panama le South Africa pawl ai an awh ding.\nA dang ram 5 pawl cu kan dungkum ah hril an si zo Jan 1, 2010 tiang ro an reltheinak an nei ding. Cui pawl cu Libya, Vietnam, Burkina, Faso, Costa Rica le Croatia ram pawl an si.\nUN Security council hin leitlun ramtin ih daihnak ti se thei dingih an ruah mi thu pawl ah rorelsaknak an nei ttheu.\nNorth Korea In Rocket Kap Hlawh TlingLo\nAustralia Mirang Nauhak Pawlin India Tlawngta An Vel\nNorth Korea In Nuclear Test\nN. Korea In Lawng Feh Kham


Khuathim hnu ah ralhraang SAC ralkap pawl in rinlopin mi an kai ciamco | Falam Online Media\nYangon, Kyeemyindaing ih thil thleng thawn pehpar in Yangon Myone/Veng ṭhenkhat ah SAC ralkap tihrimin khuami pawl in bungbel khukheng an tal ciamco thok.\nDecember 5 ih lamzawhtu pawl ralhraang mawṭaw thawn pah an tuar hnuah mipi thinhennak a sosa saal ih, hriam tuar le kaihkhih tuar pawl dinpitnak le Dothlengnak mipi thisen a dai hrih lo zia langter nakah Yangon hmun tamzet ah bungbel khukheng an tal ciamcomi a si.\nCutiih, mipi lungrual zetih cangvaihnak an nei lai ah ralhraang SAC ralkap pawl cun rinlopin mi an kai ciamco tiah theih a si.\nThingangyun ih um mino pakhat cun “zaan thim hnu a si tikah mi ziangzet an kai ti kan thei lo. Kaih an tuar lai hmu ciangtu khal an um. Mipi cangvaihnak hnaihnok in le mipi ṭhih nakah an huuk an raak nan, kan thisen ih hram a bun hnget zomi Dothlengnak lungput cu in tham sak ban thei cuang lo ding. Ziangvekin in hnaihnok a si khalah cu hnak ih cak sinin in hmai kan nor thotho ding” tiah a ti.\nYangon, myone dang khalah bungbel talnak veng sung ih an hmumi pohpoh cu ralhraang pawl in kai tum in an hual ciamco tiah theih a si.\nYangon, Yae Kyaw ih um mino pakhat khalin “kan veng ah ralkap pawl an ra lut ih an hmumi thil siat thei hmuahhmuah cu an siat thluh. Ṭongkamsia thawn mi camriam phah in meithal an kap ciamco. Kan veng ah kaih tuar a um le umlo cu ka thei lo nan, veng dang ih kaihkhih tuar an um thu cu ka thei. Thaizaan lam khalah kan tal tum saal. Mahbelte lungrual zetin inntinten kan tal thei cun ralhraang pawl an vavai thluh ding” tiah a rel.\nRalhraang SAC ralkap pawl cun lamziin ih an hmuh phopoh kaih thluh an tum ih, kaih tuar khal an um nan, mi ziangzet an kai ti cu felfai in theih a si hrih lo.\nYae Kyaw ih SAC ralhraang cangvaihdan video ……. a zuktu hrang ruatin video rong an ti danglam hrimmi a si…\n← Ralhraang SAC ralkap kut tuar in Chin pacangṭha nunnak liam\nChinram hriamkaibu lakah hmuaw thiam lonak a suak →\nKhuapi suahsan dingin Mipi ralrin an pe thok thlang


Ruth 1 (Ruth 1)\nRuth thuanthu hi Thuṭhentu pawl san sungih rak ummi thu a si. Ruth cu Moab mi a si ih Israel pa thawn an nei-aw. A pasal a thih tikah Israel mi a ni le Israel Pathian parah rinsantlak zetin a um thotho. A netnak ah a pasal ih sungkhat pawl thawn an nei-aw ih cutiih an neih awknak ruangah Israel pawlih siangpahrang tum bik David suahkehnak ah a cang.\nThuṭhentu pawl cabu sungah Pathian ih minung pawl in amah an dungtun tikah an parah siatnak a thleng ṭheu a si ti kan hmu. Ruth cabu sungah cun miphun dang pakhat in Israel Pathian a biak tikah thlawsuah a ngah ve thotho ih rinsantlak miphun ah a cang ti thu a langter.\nNaomi le Ruth cu Bethlehem ah an kir (1:1-22)\nRuth le Boaz an tong-aw (2:1-3:18)\nBoaz le Ruth an nei-aw (4:1-22)\nElimelek Le A Innsang Cu Moab Ram An Thleng\n1Thuṭhentu pawl in Israel ram an rak uk laiah an ram sungah paam a rak tlung. Curuangah Judah ram Bethlehem khuaih a ummi mipa pakhat cu Moab ram ih um dingah a nupi le a fapa pahnih thawn an vung feh. 2Cupa ih hmin cu Elimelek a si; a nupi cu Naomi a si ih an fapa pahnih hmin cu Mahlon le Chilion an si. Anmah cu Efrath hrin an si. Moab ramah cun an vung thleng ih an vung um. Moab ram ih an um lai ah, 3Elimelek cu a thi ih Naomi cu a fapa pahnih thawn an hmei. 4A fapa pahnih cun Moab fala an ṭhit. Pakhat ih hmin cu Orpah a si ih a dang pakhat ih hmin cu Ruth a si. Cule cutawk ramsungih kum hra tluk an um hnuah, 5Mahlon le Chilion an thi lala ih Naomi cu pasal lo le fapa loin amah pakhat lawnglawng a rung taang.\nBethlehem Ah Naomi A Kir Ih Ruth In A Thlun\n6 Bawipa in amah ih minung pawl thlawsuahnak a pek ih rawl an paṭhazet a si ti kha Moab ramih a um laiah Naomi in a thei.Curuangah a fapa le ih nupi pawl thawn Moab ram taanta dingah an tim an tuah. 7Cule Judah ramih kir dingah cun hmun khatah an pok. 8Asinain lamzinah Naomi cun, “Nan inn ah kir uhla nan nu-ih hnen veve ah vung um uh. Keimah le in thihsan zotu pawl parih nan ṭhat bangin Bawipa cu nan parah ṭha ve hramseh. 9Cule pasal nei sal in hnangamte ih nunkhuasak sal thei dingah Pathian in thlawsuah lo pe hramseh,” tiah an hnenah a ti.\nCuruangah Naomi cun damte in va kir uh, tiah a hnam hai. Asinain a fapa ih nupi pahnih cu napi in an ṭap ih, 10“In taanta hram hlah aw; na miphun hnenah kan lo thlun ko pei,” tiah an ti.\n11Cutikah Naomi in, “Asilo, fanu le uh; nan kir tengteng a ṭul a si. Ziangah so ka hnenih feh cu nan duh? Nan pasal dingah fapa pawl ka nei nawn ding maw si? * 1:11 Hlanlai Hebru mi daan ahcun a u a thih a sile a nau in a u-ih nupi cu a ṭhit a ṭul a si. 12Inn ah vung tlung uh; kei pasal nei sal dingah cun ka tar tuk zo. Cun ruahsannak a um lai, tiah ti tahrat in tuih zanah pasal nei in fapa pawl ka neih khalle, 13patling an si lai hlan lo nan pasal dingah nan hngak thei ding maw si? Pasal dang neih a lo dawntu ah an cang sawn lo ding maw? Fanu le uh, a cang thei lomi a si ti nan thei ko. Bawipa in mi vanduai ah i tuah ih nan hrangah hin ka riah a sia ngaingai a si,” tiah a ti.\n14Cule ring zetin an ṭap sal thotho. Cun Orpah in a ni * 1:14 a ni: timi hi a pasal ih nu ti duhnak a si. cu damte in tiah a hnamta ih a miphun hnenah a kir. Sikhalsehla Ruth cu kir loin a ni cu a kaih fetfet. 15Cutikah Naomi in, “Ruth, na pasal unau ih nupi cu a miphun le a khawzing * 1:15 Moab mi pawlih khawzing upa bik cu Khemosh a si (I Sian 11.33.) hnenah a kir zo. Nang khal amah thawn inn ah vung tlung aw,” tiah a ti.\n16Asinain Ruth cun, “Nangmah lo taanta ih kir ding cu i fial nawn hlah aw. Na hnenah ka feh ve hram pei. Na fehnak kipah ka feh ve ding; na umnak kipah ka um ve ding. Na miphun cu ka miphun a si ding ih na Pathian cu ka Pathian a si ve ding. 17Na thihnak ah ka thi ding ih cutawkah phum ka si ve ding. Nang le kei hi thihnak siar lo zianghman in in ṭhen hlah seh. Thu dang ruangah ṭhen dingih ka lung a kim pang a si ahcun Bawipa ih hremnak ṭihnungza cu ka parah thleng seh,” tiah a ti.\n18Cutiih feh ve a tumtah zia cu Naomi in a hmuh tikah zianghman a ṭong nawn lo.\n19An pahnih in an feh ih Bethlehem khua cu an thleng. An thlen thu an theih tikah khuasungmi pawl cu lungawi in an sa hiamhiam. Cule nunau pawl in, “Naomi kha maw na si?” tiah an sut.\n20Cutikah Naomi in, “Naomi, * 1:20 Naomi: timi cu Hebru ṭong in lungawi, nunnuam tican a si ih, Marah ti cu riahsia, a kha tican a si. tiah i ko nawn hlah uh. Marah, tiah i ko sawn uh; ziangah tile Ziangkimtithei Pathian in riahsiatpi tlak in i tuah zo a si. 21Hitawk ihsin ka rak feh laiah khan neinungzet le famkimzet tein ka rak feh; a sinain atu-ah Bawipa in i hruai kir tikah ka lawngte in ka thleng a si. Hitiin Ziangkimtithei Bawipa in i hnong ih i tisiat tikah hin ziangah so nannih in, Naomi, tiah in kawh duh rero?” tiah a ti.\n22Cuticun Naomi cu a fapa ih nupi Moab nunau Ruth thawn Moab ram ihsin an ra kir ih barli fang an ah thok pekte-ah Bethlehem khua ah an ra thleng.


SAC ralhraang pawl mah le mah Bomb an ti puakaw ngah pang | Falam Online Media\nSAC ralhraang pawl mah le mah Bomb an ti puakaw ngah pang\nOctober 17, 2021 Ni Hnem Sung\t0 Comments\nPengṭhen SAC ralhraangbawi pawl ih sunloihnak tiang rak co bantu SAC ralhraang pawl ih innsangnu pawl cun October 17 ah an pasal le pawl ih bomb kam mi pal ngah pang in a puak kuai ih mithi 3 le hriam tuar 2 an um tiah theih a si.\nKachin ramṭhen, Waimaw peng ih thilthleng a si ih tatyin ခလရ 58 ih ralhraang nupi pawl cun an pasal pawl ih duum tuahmi an haal lai ah bomb an pal ngah pang mi a si.\nRalkap Sakhaan naivai ih umtu khuami pakhat cun “An sakhaan kiangih hmuan fate an haal ih an pasal ralhraang pawl ih kam mi bomb an pal ngah. Mi 3 an thi ih hriam tuar besianawn 2 cu ralkap siizung ah an tlanpi” a ti.\nKachin ramṭhen, Waimaw peng ih umhmun khuartu tatyin ခလရ 58 ralhraang pawl in meithal duhduh in an kap ruangah Khuami hrekkhat an thi ih ralhraang umnak naivai ih khuami pawl cu hramlak ah an tlan deuh thaw thluh tiah Kachin hrambun KT`s thuthang in a tarlang.\n← CNDF, CNF le CDF in Falam peng ah SAC ralhraang cepreek\nAtufang Chinram Hriamkaibu ṭangrual pawl ih dinhmun →\nNazi 2 luan doawknak ah Ralhraang SAC ralkap 50 lenglo thi\nRakhine ramkulh ah Covid 19 mina Phur lai Motor a Kang\nSAC ralkap in inn par ihsin Mipakhat tul tla that\nMay 9, 2021 Ni Hnem Sung 0


Laimi Le Theology - Chinland Today Media\nFebruary 23, 2013 2:56 am·0 comments\nLAI MI LE THEOLOGY\nSalai Tin Lian\nThuanthu vekin Laimipawl hi Mongolian ih thlah kan si ih, Tibet ihsin tuih kan Lairam ih rakso kai vivo kan rak si. Thlahtu pipupawl san ih sin nunphung fumfetak raknei mi miphun kan si. Politic ah cun mah le Lal thuneihnak hnuai, zalen zetih rorelnak nei mi kan siih, Biaknak lamah cun Rai biaknak a si. Cun pumcawmnak ah lothlo le sakap kan siih, Vangtlangnun ah cun Khuangcawi le Cawnlam lawng silo in Rinumnak, Duhdawtnak, Tlawmngaihnak le Mizawnruahnak nun neitu kan si.\nPathian mihman Mirang Misonnary-pawl zarah Laimi in Christiannak hi AD 1900 hrawng in kan run hmeltheih ih, Laimi in ciahneh a si bik ding, AD 1997 hrawngah cun Laimi Christian kum 100 kimnak (Centenary) tuah a si. Kum 1980 hrawng in Laimi India Bible tlawngah Theology zir kan tam sinsin ih, Lai theology cu India theology ih hrambun mi tla a bang. Theology cu Greek cafang Thoes le Logos kawmmi ih ra a si. A sullam cu ‘Pathian Thu’ a si. Theology in a hleice in zumtu nunah sullam thukzet kentel mi a nei. Cucu Thuthangṭha (Good New) le Thilṭha Tuah (Good Work) an siih, cucun Thuthangṭha phuannak (Evangelisim), Christian Ziaza (moral), Tiding le Mawhphurhnak (ethic) le Vangtlangnun tuahṭhatnak (Socialism) fiangzet in an run pholang.\nTheology kan ṭhumawknak hrampi cu Thurin (Doctrin) ah silo in, Bible ah a si. Cathianghlim hmuahhmuah hi Pathian thawkkhumnak ih pek a si ih, zirhawnak hrangah siseh, kawkawknak hrangah siseh, remṭhatawknak hrangah si seh, dingfelnak zirhawknak hrangah siseh a hlawk a si (2Tim 3:16). Heb 4: 12 ah Pathian Thu cu a nung ih huham a nei a ti. Theology cu minung nunnak a danglamtir lawng silo in vangtlangnun khal a danglamtir a si. Cuiruangah Theology hi zumtuipawl kan bulpak, kan innsang, kan kawhhran le khawtlang nun cawmtu le hruaitu a siih, kan nun dan, kan lungput, kan kaihhruaiawk dan le kan thiltuah danpawl cu Theology kan fehpi dan ah a ṭhumaw ding. Sihmansehla Theology cu kan mahah a nung loih huham a neih lo ahcun ziangtluk zirin Degree sang nei khalsehla umzia a neithei ngaingai lo.\nMinung hi sang lawng in kan nung loih, Rinnak khal thilti tel lo cun thi a si vekin, Thuthangṭha phuan (Evangelism) le Sempi hrang thilṭha tuah (Socialism) hi Theology ih hrambunmi le a fehpi mi an si ih, ṭhentheih an si lo. Thuthangṭha phuannak cun Christ ah Rinnak in neihtir ih, Vangtlang mawhphurhnak in taksalam ṭulmi a sawmdawl a si. Theology kan fehpi mi in thlaraulam ṭulnak lawng a hmuh a si ahcun sakhawmi (religionist) kan si, taksalam ṭulnak lawng a hmuh a si ahcun mirethei bawmtu (humanitarian) kan si, lungput khawruahnak lawng a hmuh a si ahcun zirhtirtu (educator) kan siih, taksalam palbetnak lam lawng a hmuh a si ahcun ramthukheltu (politician or revolutionary) kan si. Laimipawl hi zumtu kan si vekin hipawl lakah pakhat khat cu kan si a zum um. Sikhalsehla Pathian rundamnak cu kan thlarau hrang lawng a silo ih, kan minung pum (Whole men) taksa, thinlung le thlarau hrang a si. Christ in leitlun ih rawng a bawl laiah a hmaisa bikah thuthangṭha a zirhtir ih, cun damlopawl a damtir, rilrawngpawl ei ding a pe, thinlung kekkuaipawl a damter. Christ in kan thlarau rundamnak a ngai thupi vek in, taksalam kan ṭulsammipawl a thlahthlam lo. Hihi Theology kan fehpi dan ding cu a si.


India : Covid 19 Vaccine side effect tuarluan mipum 447 le mithi pakhat a um | Falam Online Media\n2021, January 16 ihsin India ram ah Covid 19 vaccine tlangzarhnak an nei thok ih nihnihnak tiangah mipum 2,24,301 lenglo an dawt zo.\nSiidawt zo mipum ting 2 luan ah minung 447 in side effect na cuang in an tuar ih mipakhat a thi tiah India ramsung media pawl in a tarlang.\nMithi tu cu Uttar Pradesh, Moradabad district Siizungpi ih ward servant a si ih, zarhte sun ih vaccine an dawt hnu zaan lam ah cawlh lak loin hna a ṭuan pehzom. Zarhpi ni ah Ṭang/Awm na ciamco in a um ih thawsam in a thi. Sii an dawt mi cu Covidshield vaccine a si ih, Doctor pawl cun side effect ruangah a thi mi siding an zum.\nCupa thih thu cu India Harhdamzungpi in a tarlang lo ih, official in cu “Nihnihsung kan dawt mi ah natuklo side effect tuartu mipum 447 an um. Cumi ah mipathum lawng siizung an thleng” tiah an tarlang.\nHarhdamzung lam cun Siizung thleng mipathum an um ih pahnih an suak zo tiah an tarlang nan ramsung media pawl cun zarhte sun ih siidawt mi lawng ah amalbik mipum 12 lenglo siizung an thleng ti`n report a um tiah an ngan a si.\nIndia took a regulatory shortcut for their homegrown vaccine, a move touted by Prime Minister Narendra Modi as a success in India’s self-reliance. But several groups and unions representing scientists and doctors have expressed their concerns. https://t.co/espGZGYvsR\nIndia ram ih hmanthokmi Covid 19 vaccine cu Oxford-AstraZeneca tuah, Serum Institute of India ih suah sawng mi Covidshield le ramsung company Bharat Biotech tuah mi Covaxin an si.\nNawt zetin an tuah hlei ah an tuah ṭhehsuak oltuk ruangah Leitlun thiamsang pawl cun a him ngaingai pei maw ti`n thusutnak an nei nan, India Prime Minister Modi cun “a him lawlaw. Kiangkap ih rinhmang an simmi kha zum ding a si lo. Rinhlehnak zianghman umlo ten dawt cio uh si” tiah mipi hnen ah a sim a si.\n← January 20 : President Donald John Trump caan hman tum dan\nFalam ah Covid 19 mina 2 hmubet + Falam dinhmun →\nIndia cozah in PUBG tel in Chinese App 118 a Phit, Kawlram mipi hman mi App lar khal a tel tam


June Thla World Cup Ding Thu - Chinland Today Media\nMay 17, 2010 12:52 pm·1 comment\nTui kum 2010 World Cup hi leitlun ih FIFA World Cup avei 19th nak ding a si. Leitlun pumpi bawhlungsit zuamawknak puai tiah kawh a siih South Africa ram ah a thleng ding. June 11 ihsin July 11 tiang a si ding. Africa ram ih World Cup veikhat thlennak khal a si. South Africa pawl in bawhlungsitnak ding bualrawn kau ngaingai stadium pa(5) a thar an sak ih an neihcia pa(5) pawl khalcu nasa sinsin ding ah an tuah bet.\nMawhtaw le vanzam colhnak ding an kau ter theh ih mipi thlennak ding khualinn le ei ding rawl pawl a ralring thepthep zo. An bualrawn tuahtu minung 70,000 an siih an tuan bangman sumpai hlawh pangai hnak ih tam deuh ih pek an si. Ram kip in World Cup ih tel thei ding ah an zuam cio ih kan dung 2007 ihsin team le team an rak zuamaw thawk ih himi zuamawknak ah hmun (bualrawn) 32 an hmang ih team 204 lenglo in final zuamawknak an thleng thei.\nWorld Cup ih tel thei ding ah thehluhawknak caan cu 18 November 2009 ah a rak kim zo ih himi an rak zumawknak ah an zate kom in goal 2337 an thun ih puai 848 an lek suak. Tui kum World Cup teltu ding ram 32 cu nasa zetin an tuah awk rero laifang a si.\nNupinu in a fapa kuatfawp Ding Fial\nEast Tennessee nupinu pakhat cun a fapa kum 5 mite cu kuakfawp ding ah a fial. A fapa kuakfawp thiamlo cu nasa zet in kuak fawp ding ah a fial. Cutiih a fialcu thuneitupawl in an thei ih an kai. Hi nupinu hi thuneitupawl cun naunak hmuhsuam tiah an kai ih jail ah an thlak. Thu an suhnak ahcun ka nauhak lai ah kuakfawp lo ding tiih in zirh ruangah ka fapa kuakfawp ding ka zirh nak san a si tiah a sang.\nWorld Cup Suitum (Kuatpi) An Khawpi Sung A Thleng Zo!\n2010 World Cup Kan Thok Thlang Ee!\nTui kum WC hi sun ah maw? an leh ke, zan ah kan ni India ram um mi pawl in ziangvek tikcu ah kan zoh thei pei, in sim thei cia uh la ka duh zet, Champion England lole Spain kan zum phawt


National (Nationalism) ihsin Professional Ah | VCTH\nNational (Nationalism) ihsin Professional Ah\nHome » Cahram » National (Nationalism) ihsin Professional Ah\nBy vcth on June 9, 2013.\nRualpi pawl thawn online in kan Chat aw ṭheu. Thu nuamnuam kan rel ṭheu. A caancaan ziang rel ding cu ca thei lo in kan um caan tla a um. Cuvek caanah bawhlung thu kan rel ṭheu. Bawhlung thu kan rel ve ten cu kan tui nasa. An ngan mi hman siar man lo in a ngan kan nawt aw. Rel ding kan thei nasa.\nSoutheast Asia ih a ṭhanglain mi mino tam sawn cu bawhlung sit zoh cu an paih, Europe ih in rak influence ruangah maw cu thei hlah. Bawhlung cu Europe pawl lawng siloin Asia, Africa, S. America, Central America, N. America, Australia le Pacific Islands ram pawl tla in an duh bik mi lehpannak pakhat asi. Rualpi pawl thawn capoh thu ngai in kan ti aw ṭheu, “mi in globalization ti mi tahṭhimnak pakhat pek hnik aw in ti sehla “bawhlung” kan ti thei ding.” Leitlunpi caan bangrep ten (a bang aw mi caan) tuarnak (feeling) pakhat in pe theitu tla asi. Mifarah le milian in fin khawmtu tla asi.\nBawhlung thu kan rel tikah a hmaisabikah kan duhmi, kan ṭanmi club thu cu kan rualpi pawl hnen ah a thei lo pang ding phangah kan sim nasa. An update thu pawl, netabik an lekmi pawl kan sim. Cuvekin annih khal in an ṭanmi club thu in sim ve. Bawhlung sit zoh tiah tongpa zohih zoh men kan si lo, mah le Club ciar thawn cu kan si ve. League thu kan rel, ziang dinhmun an si, ziang dinhmun kan si, cun Champions league thu, FA thu kan rel. Cun ṭhal cawlh caanah kan Club in zo lei le a ṭha ding, hmai kum lehpannak kum thar in cu ruahsannak kan nei ko ti pawl kan titinakah tu a ra ding mi June ih EURO hman kan hngilh zik. A laim cia mi World Cup tla Coca-Cola tilarnak fang lawng ka mitthlam ah a tang. World Cup in ka lung in turter lemlo. Curuangah ka ruat ngah mi thil pakhat cu “National cu Professional in a sawng thlang silo sawm.”\nBawhlung sit cu tu baite ih thok mi asilo. Khuahlan ihsin rak lek zo mi a si. Culaiih a rak lar bikmi cu 1930 ihsi thokmi World Cup a si. Kum 4 voikhat hrangah an nop aw. An ha an tat aw, a lektu, a zohtu, zozo khal in. Keimah ka cin thawk hman ah 1994 USA ih World Cup le 1998 France ih World Cup cu a ropi in a hlung hlai zet. R. Baggio te Romario te pawl an rak lar nasa. 94 ih World Cup an hlapi ah “the final countdown” Europe band ih sak mi an hmang ih 98 ah “Ricky Martin ih sakmi “La Copade La Vida (the Cup Of Life) lole Goal Goal Goal Ale Ale Ale” kha an hmang. An hla tiang ka cing.\nKum 2000 hnu in Club lian zetzet pawlin paisa tampi hmang in mi an ko, mi an lei, lakhah sang pipi an pek tikah national team ah zohman caan an pek thei tuk nawn lo. An tik cu caan tam sawn cu Professional ih an leknak ah caan a cem. National (World Cup) zohman in ziang an siar nawn lo ka ti duhnak siloin bawhlung leitlun ah World Cup hnakin a thupi sawn ih ruah mi a suak tinak sawn asi.\nHi thu cu bawhlung thu men a si a bang nan bawhlung leitlun lawngah asilo, nitin nutu khawsaknak ah tla a si thlang lo sawm tin ka ruat. Hi thil hi kan post modern san ih mizia pakhat tla a si in ka hmu. Kum zabi 20 lai vekin ram, miphun uu duhnak, leitlun zate uk duhnak thinlung pawl cu a hlo vivo ih komkhawm hnaṭuannak le dengfel fimthiamnak (IT) pawl cu a thupi nasa thlang.\nA hleice in hruaitu pawl in hih san ih um tu daan theih thiam a ṭul. Tulai san ah Super Hero si ding cu a ol nawn lo ding. Politics ah siseh, Biaknak le Zatlangnun ah siseh komkhawm awton in lungthiang ten kan hruai aw a ṭul. Cucu kan san ih in dil mi thil thupi zet pakhat asi.\nApr 22, 2010 post zo mi republish sal mi a si\n2 Responses to National (Nationalism) ihsin Professional Ah\nNa ngan fuh nasa, ruahnak thatha tampi i theihkir ter sal. Mi thin neh thei le siar duh sinsinnak nei dingin ca na ngan thiam sinsin. Ka lo lawm in ka lo lungawipi.\nkim (Falam) June 10, 2013 at 2:25 pm\nHello, Nau Salai Cung Bik,\nNa ruahdan vek hi tulai kan Chin mi nih neih ve thluh hnai seh la cu kan Falam, Kan Chin, kan ram thawn, kan minung thawn kan tthangso tuk ding nan pan teh, a poi mi cu Super Hero si duh le, thiam bik, thei bik, mah thu thu lawng duh le mah thu kha mi-ih an thlun thluh ve ding duh kan tam tuk tik ah poi ka ti zet, IT san a si zo, kom khawm aw ih hna ttuan tlang san a si zo ti hi kan Chin mipi nih a tak in kan thei suak ih kan practice ttul zo nan pan teh.\nEi Kim (Falam)


Nunau le Uite, Mipa le Zawhte - Chinland Today Media\nJuly 5, 2017 8:21 am·0 comments\n“Nunau le uite, a culnel paihpaih” timi kan thei ttheu ko ding. Nunau cu uite vek an si, a culnel tam paihtu ih hnenah an ngam mai, duat le zawiawi theitu an pan mai, tinak deuh a si hmang. Mi tampi cun nunau ngainepnak ttongkam ah an hmang. Himi hi a dik lo lawlaw. Hivek lungput hi thleng a ttul tuk zo.\nZiangahtile duat le culnel ngainatu hi nunau lawng an si lo. Mipa le nunau hmuahhmuah in duat le ngaihsak kan duh thluh. Cumi ah, kan miphun dinhmun ih mipa le nunau bangawklonak cu mipa in duat le ngaihsak kan duh sawn in a lang mi hi a si. Curuangah “Mipa le zawhte” tiah ka tahtthim.\nUite cu an thinlung put a thiang. Zovek minung khal an hmuh hmaisabiknak ahcun an ter neuno. Midang lungawitertu si an zuam. Duhdawtnak an nei. Asinan anmah duat lemlotu, anmah kawktu tivek cu an va naihniam nawn lo. Anmah duattu le duatlotu an theithiam ol zet. Cuitlun ah, a neitu tei’ innsang ah pek lo khal ih ngah tum cia mi an nei lemlo. In cawmtu an si ruangah, ka bawipa le ka bawinu an si timi phahniamawknak thinlung an nei. Duat an duh zet nan inn kilhim ding an pelh phah lo.\nZawhte cu an thinlung a hngal. Midang lungawiter an tum lo. Anmai’ lungawinak le nomnak lawng an ruat. An hmuh mi pohpoh an nel mai lo. Asinan anmahte’n covo an pe aw cia. Anmahte’n ihkhun parih puan hlum sungah hngal zet in an riak mai. Cumi cu an covo si ding cia ah an ruat. Inn pakhat ih lal ah an ruat aw ttheu. Duat an duh tuk ah minung kiangih ret cun zinghnam khal hawl lo in zanvar an um men. Ka ei ding rawl in pek rero ruangah an bawipa/bawinu ka si timi lungput an nei. Duat le ngaihsak si ding ih piang hrimhrim ah an ruat aw cia.\nUite le zawhte in duat an duh veve nan, an lungput a bangrep lo. Uite cun duat mi si thei ding in fel (midang lungawiter le inn kil tivek) a zuam ih, zawhte cun duat mi si ding cu a pianpi canvo ah a ret. Kan miphun ih nunau tam zet khal in duat mi si thei ding ah felte’n an um, nuncan mawi neih an zuam. Culai ah mipa tam zet cun duat mi si ding hi anmai’ suahkeh canvo hrimhrim ah an ruat ih, fel khal tum lo in an um. An fel lo cing khal in duat le ngaihsak an duhnak cu a reh cuang lo ih, phuhrunawknak khal an nei cuang fawn lo. Mipa an si ruangah lal si ding cia ah an ruat aw ttheu.\nHivek lungput hi kan miphun ih nunau le mipa dinhmun le canvo bangreplonak, mipa hliahkhuh (male dominant) mi khawruahnak pawl ruangah a ra suak mi si ding a bang. Mipa si ruangih cungcuang sawn ih ruatawknak, fel khal ah fel lo khal ah duat le ttihzah phu hrimhrim ih retawknak tivek hi cu thlah liam a ttha thlang lo maw?\nKhatlam ah, mi tthenkhat in nunau dinhmun khaisan duhtuknak ruangah, “Nunau a si ruangah ttihzah upat aw” an timi khal a dik cuang lo. Ttihzah upat a tlak mi cu nunau a si khal ah, mipa a si khal ah ttihzah upat ding a si mai. Mi fel lo zet kha nunau a si ruangah ttihzah upat a theih lo vekin, mipa khal va si sehla ttihzah upat ding a si cuang hrimhrim lo. Ttihzah upatawknak le ngaisannak tivek hi ci-tthen (gender) ah tthum aw ding a si lo. Mi bulpak cio (mipa siseh, nunau siseh) ih kan nun ah a tthum aw mi a si sawn.\n(Hminsin: “Nunau” timi ttongfang hi mi tampi in “mipa” hnakih a niam mi minung, a nau mi minung tican ah kan ruat ttheu. Curuangah “minu, numi” tivek in kan hmang. Keimah khal in ka rak hmang dah. Asinan kan pipu ttong ah “nunau” timi cu “nu+nau” tican a si. “Nu le fanau” hi tthen theih lo thil ah an rak ruat ruangah “nunau” ti ih an kawhnak a si. Fa vontu, fanau fingkhawitu bik an sinak a langter. Asinan “minu, numi” tivek na hman duh sawn thotho khalle nangmah thu a si thotho.)\nRAM LINGLET KAWLRAM/MYANMAR\nA HRAMTHOK VS A CEMNAK


Osama Bin Laden Pakistan Cozah Theihlo Ih Um Theidan Zohfiang Ding - Chinland Today Media\nJanuary 19, 2013 7:39 am·0 comments\nIALAMABAD : Bin Laden zo asi ti kan thei, ziangvek in a cangvai ti kan thei ih, ziangtin a thi ti khal kan theihmi asi. Asinan, Pakistan cozah theihlo in ziangtin an ralkap camp kiangah daiten a rak um ringring thei si ding ti hi thilmak ve pakaht cu asi.\nBin Laden an thah hnu ah hin, amai thuhla zingzoi ih, ziangtin khatawk hmun ah himdanten can reipi tiang a rak um timi zingzoi tu ding Judicial Commission an din nan, an hmuhsuahmi thu cu mipi theih ah an tarlanglo ding ti in an rak aupi dah asi.\nHi Judicial Commission pawl hin, May 2, 2001 ih Pakistan ralkap hmunpi pakhat si ve mi Abbottabad Compound sung ih an US Navy SEAL ho pawl ih an va kaih tik ah khan, khatawk hmun ah ziangtin Bin Laden a rak um timi zohfiahnak an nei ding asi. Bin Laden an thah hnu reilote ih Saudi Arabia ih an thlahmi a nupi 3 hnen khal in interview nak an nei nan, cupawl khal mipi theih ah an tarlang lo asi. Thah asi hlan kum 4 sung hmuahhmuah hitawk hmun lawnglawng ah a um thu khal thuthang thenkhat cun an rel.


Pope Francis In Rohingya Ti Lo Riai In Thusim - Chinland Today Media\nNovember 29, 2017 1:42 am·0 comments\nCatholic lalbik Pope Francis Myanmar ram a tlawnnak ih a thumsimnakah Rohingya timi ṭongfang hmang riai loin a sim. Hrinhnam pawl cimih tumnak tilam hoi cun thusimnak a neilo nan, a thusimnak ih a thupitbik mi lak ahcun hrinhnam pawl upat ding timi lam hoiin a sim sawn.\nMyanmar rampi acozah nornak le neeknak lam hoiih a simlo mi ah Human right lam pawl cun an rak dem zet zo. Asinan Pope Francis in Myanmar ram ih dinhmun le umdan theifiang zetin a sim mi a si tiin thuthang thlirtu pawl cun an rak ti.\nPope Francis in Myanmar rampi hotu pawl le Suu Kyi thaw khalin tonawknak an nei. Myanmar ah nili sung a caam dingih Bangladesh ah a feh sal ding. Myanmar ramsungih sakhuanak dangdang, Buddist, Islamic, Hindu, Jewish le Khristian hotu pawl thaw khalin minute 40 sung tonawknak an nei tiin BBC cun a tarlang.\nTuini ah Yangon khawpi ah thusimnak a nei sal ding. Hi a thusimnak ah Catholic mi 200000 lenglo (Myanmar rampum ih Catholic zatek 40% tluk)an pungkhawm ding tiah zum a si.\nMyanmar rampum 53 million ih sakhuanak ah Catholic hi 1%-1.3% tluk lawng a siih himi lakih zatek 90% pawl cu Karen, Kachin, Chin, Shan le Kaw pawl an si. Buddhist hi zatek 88% an si.\nKhrihtian hi Myanmar rampum mipum siarnak kum 40 sung ih an neih mi lakih a pung cak bik mi an si.#\nPope Francis Africa Tlawng


Hrilawknak le Chin Ramkhel Party pawl Dinhmun - Chinland Today Media\nHrilawknak le Chin Ramkhel Party pawl Dinhmun\nNovember 10, 2015 12:35 pm·0 comments\nRampi hrilawknak result tla official in an suah phahphah nan rak hmu cio ding. Result famkim than thei dingin Election Commission khalin a zuam rero lai. Tuvek result a si vivo ahcun USDP + ralkap + Tlangparmi party pawl kom khalin cozah an din thei ding a bang lo. NLD in amahten cozah a din thei ding a zum um. Asinan, cozah an dinmi ah Shan le Yakhine party hotu pawl hrelh a tum lo thu Daw Aung San Suu Kyi in a sim rero zo. Ralkap pawl thawn khalin reconciliation remnak tuah a tum thu khal a sim zo.\nChin hmin in Political party 10 (pahra) a um ih, an hruaitu upa pawl hi mifim zetzet vek cu an bang nan, rinsantlak taktak an rak tam lem lo a bang zet. National level & State level politic khel lo in pumpak le hrinhnam (personal & communal) politics fiaktete in an khel rero men fang a rak si. Chin mipi zawn ruat lo in anmai’ lal theinak ding lohmasial fang an rak si. Chin MP pawl kum 5 sung ṭuanvo an rak nei nan, kan Chin mipi in ziangtluk in hrilawkdan cungcang (election process) an thei lo timi zoh tikah politician pawl in thu-umtudan diktak in an rak sim lo timi a fiang zet. Mipi lam hnen ihsin thuhla relsuahmi pawl ngai rero tikah mah le mah kha thupibik le lalbik vek nawnnawn hlir in an rak simaw deuh a si a zumum.\nRampi dinhmun felfaiten kan zoh asilen, Democratic Constitution hman nei thei hrih lomi kan si. Democratic Constitution nei thei dingin zuam rero lai ding fang kan si lai. Kawl pawl lawng ih zuam dingmi a si ce lo. Kawl pawl hnen ihsin lawngin thil dil ding le ngah ding thinlung neih ding khal a si lo. Falam ah NLD MP hril ruangih Falam khua hrang pakhatkhat tuahsak dingih hahiotu kan um asilen, kan ruahnak thleng a cu thlang. MP kan hriltlinmi pawl hi Kawl pawl hnenih kutdawh dingih hrilmi an si lo. Kawl pawl hnen kherkher ihsin thil pakhatkhat hahio ringring cu ṭhanso a harzik tuk aw. Kawl le miphun dang lakah Rampi thuhla ro va rel ve dingih kanmah aiawh ih kan thlahmi an si ti kan cing cio pei uh. Falam khua hmin in rampi tundinnak ah kan tel thei ve tiin lungawi sawn ding kan si. Rampi tundinnak hman ih tel theitu cun anmai khua le ram hrangah tuahtheimi tampi an nei ve ding. MP pawl in ziang in tuahsal thei ding tiih hahio rero hnakin, tui’ dinhmun ahcun rorelnak ah MP pawl ziangtin kan bawmton thei ding tiin thuruattu kan ṭul zet. Ram le miphun a duhdawttu ngaingai cun sinak a co le co lo ah a buai ding a si lo. Ram le miphun hrangah tui’ a dinhmun in ziang a tuah thei ve tiih hmangawtu ding sawn a si.\nNLD in cozah din thei hman hai sehla, a thupibik Ministry pawl cu Ralkap kut sungah a um thotho lai ti tla kan theih a ṭul ding.\n(2) Defence Ministry\n(3) Border Security Ministry\npawl hi Commander-in-Chief Senior General Min Aung Hlaing ih ṭuanvo pek dingmi a si. Himi Minister pawl in President hnenah report an pek ṭul lo in Commander-in-Chief hnenih report pek ding an si.\nHome Ministry kuthnuai ah Regions & States hmuahhmuah ih Police Forces, Government Administrations (Pyine, Khayine, Myone a-htwe-htwe ukchukyae), ramdang ih Myanmar Embassy hnaṭuan pawl, visa peknak pawl, etc. tiin an um. Lah-wah-kah ministry cu a um nan, khawtin ih Lah-wah-kah pawl cu himi Home Ministry kuthnuai ih um thotho an si. Adang Ministry pahnih thuhla cu a ṭul len ka ngan leh ding.\nNLD an cak timen ih lungawi mai ding kan si hrih lo, ṭuanthok zik fang a si lai. Daw Suu a cakdam sung talah reform ṭulmi pawl in ṭhehpi thei sehla a duhum zet.\n© Steven R Sunthang, Nov 10, 2015.\nRamkhel Zilthli (4)\non November 10, 2015 at 2:48 pm\nNa ngan tha lawlaw, khati ih ngam takih MP le kan phunpi lungput karlak thu tete pawl ca in kan ngan fiang thei a si le kan thangso ding. Lungawi


Leitlun Ah Daihnak A Um Maw? - Chinland Today Media\nDecember 23, 2010 10:56 pm·0 comments\nNan hnenah hnangam daihnak ka lo tanta. Keimai’ hnangamnak ka lo pek a si. Leilung mi ih pek vekin ka lo pe a si lo. – Johan 14:27\n– Habakkuk 1-3\n– Thuphuan 15\nVan a khatmi vancungmi pawl thawn do awk ding cu ka hril lo ding, asinan ka ruah ttheumi cu Bethlehem khua lenglam ih tuukhal pawl hnenah vancung miburpi ih an tuahmi remdaihnak thutiam hi a si. Kan dunglam kum 2000 sungah kan leilung ah remdaihnak a um lo tluk a si. Raaldo awknak in mawh nei lo nunnak tampi a siatsuah. Ramsung buainak in siatnak a tamter sinsin. Nupa tthen awk zatek a saangzet. Kawhhran pawl an tthentthek aw. Remdaihnak cu a hlo theimi zaanmang vek a si.\nTiamkammi remdaihnak cu khui ah so a si? Leitlun remdaihnak hrangah a ttulmi zate Jesuh in a run keng zo. Daihnak thu in zirh, mah le mah kan duhdawt awk vekin innhnen duhdawt ding in fial. Nan hnenah hnangam daihnak ka lo tanta (Johan 14:27) tiah thu in kam. Biang khatlam tun bet ding, a hlei in peng khat feh ding, hmuhsuamtu pawl ngaithiam ding, duhham lo ding, ttonttaihnak ngaithiam awk ding, amai’ in duh vekin duhdawt awk ding le rian awk ding in zirh.\nDaihnak hrangih a ttulmi tampi cu kanmai’ parah a tthum aw. Paul in, “Mi hmuahhmuah thawn remte ih um ding kha a cang thei tawk in zuam uh,” (Rom.12:18) a ti. Kan nunnak ah Daihnak Siangpahrang kan cuangter vekin tuih kum Christmas cu remdaihnak hi kan umnak leilung hnenah kan pekmi laksawng siter uhsi! – Joe Stowell\nA caancaan ah raal awknak a um ding kan thei,\nCumi cu kan lungkim a ttul;\nKan nunnak ah rem awk lonak a um tikah,\nDaite’n kan fianter suak ding. – Fasick\nPathian thawn remdaihnak kan neih ahcun midang hnenah Amai’ remdaihnak kan ttawm thei.


Van Ih Laaksonak - Chinland Today Media\nMay 16, 2010 1:20 am·0 comments\nCuti ih a sim ttheh tikah Jesuh cu an mit-hmuh rori ah van ah laakso a si ih mero in a phen ih an hmu thei nawn lo. -Tirhthlah 1:9\n– 2 Siangpahrang 24-25\nKa rual nu ih pasal le ka hnattuanpi a si mi Dave a thih tikah a nunnak cu a hnen ihsin a hlo taa. Jesuh Khrih a thih tik khal ah cuvek a rak si. Sihmansehla nithum hnu ah thihnak in thawhter saal a si. A thawhsaalnak thu ah rinhlelhnak kan nei lo; ziangahtile nungcung in a hmutu tetti pawl an um.\nDave hngilh lonak biakkhawm kan tuah tikah amah cu vanram ih nunnak thar ah nuam in a um zo, ti kan ruahsannak nemhngettu Bible cang pawl kan siar. Cumi cu zumnak ih kan simmi a si; ziangahtile zohman in Dave van a kai thu tetti an um lo. Sikhalsehla Jesuh cu van ah laakso a silai rori a hmutu tetti an um.\nVan a kailai a hmutu pawl ih tetti an khan (Tirh.1:9) hnu rei lo ah Stephen in, “Zoh hnik uh! vancung a ong aw ih Pathian vorhlam ah Mi Fapa a ding ka hmu,” (7:56) tiah a ti. Jesuh cu kan hrangah vancung ah innkhan rem dingin a feh (John 14:2) ti hi thudik a si, ti kan theihnak cu vancung ah Amah an hmu.\nKan duhdawt mi pakhatkhat in kanmah hlan ih vanram in fehsan tikah an fehnak hmun thawn a ralsan awmi tawp nei lo riahsiatnak kua ah dirhthlak vekin kan tuar ttheu. Pathian in Jesuh cu thihnak ihsin a thawhter saal ih van ih a laakso ding thutiamkam a pelh lo vekin, Amah a duhdaw ih a dung a thluntu pawl khal in thawhter saal ve ding ti kan rin thei. – Julie Ackerman Link\nBawipa in kan hrang hmun rem dingin thu in tiam,\nHmun pakhat tlun vancung ah;\nKumkhua kan umnak ding inn pakhat,\nKan duhdawt mi pawl le Amah thawn. – Sper\nVanram in tiamkammi cu kumkhua kan ruahsannak a si.


Pu No Than Kap Fak Ngaiin A Zai, Hakha Covid-19 An Hmuh Hmaisa Bikmi Tlunkal Pi Kong Ah Si – Chin 11 News\nPu No Than Kap Fak Ngaiin A Zai, Hakha Covid-19 An Hmuh Hmaisa Bikmi Tlunkal Pi Kong Ah Si\nA tang hi Pu No Than Kap nih a tial ning tein a si, rak rel ve hmanh.\n❌Hakha ah Covid-19 ngah hmaisa bik sizung ih an hruailai video ka zoh.\n❓Ziangah Daiten phur men loin, Palik motor “Siren” awring phuanin, mipi thinphang thluh ko an phur? Yangon Region ih thusuah ahcun Covid damlo a um hmanah Daiten sizung panpi dingin thu an suah. Hivekin Chin State uktu lam in Ziangah thu an suah ve lo?\n❓Ziangah damlo motor thawn hruaitu cu PPE ( personal protective equipment) an hruh ko nan, kan fanu damlo bag tal thiarpi loin amah te an thiar ter ih an feh ter men?\n❓Ziangah tuanvo nei uktu Bawi (health minister etc., cin) upa pakhat talin thape dingin damlo cu sizung sangka talin an Hmuak lo? (An hmuak nan ka thei lo asile in ngaithiam uh)\n❓Media hrekkhat ah damlo cu China in a ra tlun laiah Cozah in an zoh (Test) ih Positive a sizo an ti. An ngan mi a dik taktak a sile positive si ti thei cingin Ziangah Cozah thuneitu in sizungah phur zamrang in an ret cih lo, an thlah sawn men! #Hihi thu dik lo a sile damlo hmuhsual theih thu a si ruangah Post lo a tha!\n❤Tuvek dinhmun ah, kan tul bikmi cu a hlan khanin thei tawk khamawk (Lockdown, Quarantines, Stay at home, social distancing tvk) le kan lakah dam lo an um pang khalle thapek awk ih thin nuam thei dingin hnemawk le retawk a si.\n✍🏼Khristian Ram kan sinak le hnam upa kan sinak, hnamdang zohthim tlakin langter cio hram uhsi


Mawtaw In Nauhak thawn khualtlawnnak\nAustralia daan cun nauhak kum 7 hnuailam pawl mawtaw thawi’ khual an tlawn tikah nauhak kilhhhrennak tokham an hmang tengteng ding tihi a si. Hi tiih an tinak san cu pahawknak le khawnawknak ihsin nauhak an him theinak dingah a si.\nNauhak kilhhrennak hi an kum zat ih zirin a tum le tet le an tul dan a dangdang. Hi kilhhrennak hi an mah le ih tawk mi cekci ih tuah in, felfaite ih ti hnget mi, mawtaw sungah a si danding vek ih bun cia tengteng ding mi a si.\nNaute Suakpek Thla 0-6 karlak\nHi pawl cun a dunglamhoi mi hman tengteng ding a si. Nau hrenkilhnak hi dunglam tonak ah a um ding a si - hmai lam ah ASILO ding.\nNauhak thla 6 ihsin kum 4 karlak\nAn ni pawl hrang ahcun dunglam hoi a silole hnailam hoiin an to theiih, a kilhnak hri thawn felfai teih a um mi a si ding, tum le tet dan ih zirin a dang dang. Nau hrenkilhnak hi dunglam tonak ah a um ding a si - hmai lam ah ASILO ding.\nNauhak kum 8 tiang hrang, tu ahcun an mah kilhnak ding hrang ih tuah hleice mi taihren hri a um a si.\nNauhak kum 4 ihsin kum 7 tiang hrang\nHi pawl cu a hmailam hoiin an to theinak lole tisan deuhnak tohkham khal a um, an tum le tet dan ih zirin hman theih a si. Tisan deuhnak tohkham hin, tonak taikhap hri ih kilhtawk dingin nauhak malte a ti sang ter deuh.\nNauhak kum 4-7 tiang cun a hmailam ah an to thei (tisan deuhnak tohkham hmangin) asinan hihi a dunglam tonak ah kum 7 hnuailam nauhak an zate an to khat lawngah a si.\nTisan deuhnak tohkham ih dunglam le a tlun lam ih hri um hi a dang pawl hnakin a himdam deuh.\nNauhak hi an san lam 145cm a sihlan tiang tisan deuhnak tohkham an hmang tul. Upa pawl tohnak ih taikhap a hman lohli ahcun cangsualnak le pahawknak a um tikah an hrang a tihnung hleicuang.\nNa mawtaw sungih nauhak tonak kilhhrennak lole tisan deuhnak tokham pawl na bun tikah, a tuahtu pawl ih bun danding an timi vek thlun ringring aw.\nNauhak kum 4 hnuai hrang, kilhhrennak bun dan timi cu:\nKilhhrennak bunnak ding hrang ih an tuah mi mawtaw tonak sungih hri thawn hnget zetih hren tinak a si.\nNauhak kum 4 tlun, Tisan deuhnak tohkham thawn khual tlawnnak:\nMawtaw tlun lam ih awhnak hri bunnak an tuah mi awhnak te a um ahcun\nHnget zetin nauhak hi taikhap thawn hren ding mi a si.\nA tlun lam ih hrikhal mawtaw sungih awhnak te ih kilh a si.\nNauhak hrang liolio ih kilhhrennak le tisan deuhnak tohkham pawl, Australia thawn himdannak hrang milaw mi vekih tuahnak tahfung (AS/NZS 1754) lawng hi hman sian a si. A simfiang duh mi cu ramdang ihsi an tuah mi cu sian a silo.\nMi dang ih hman zo mi pawl hi hman lo tum hramhram ding, siatnak tete tla a um thei ih a himdam lo.\nTaihri hrennak pawl in nauhak fek zetin a kilhhreng theinak dingah a si.\nNauhak kilhhrennak hmanlo ruangah cawhkuannak tampi le tisualnak ruangih hmat zuhsaknak pawl khal tampi a um. Hi cawhkuannak cu mawtaw sungih a totu zozo khal, nauhak thate ih kilhhrennak a tuahlo tu zate a huap tel a si.


Buddish phungki 100 rual le Catholic hotupawl Kalaymyo ah Pre Christmas hmang tlang – Buannel News\nBuddish phungki 100 rual le Catholic hotupawl Kalaymyo ah Pre Christmas hmang tlang\nDecember 21, 2018 Buannel News Chin News, HOT NEWS, Latest, NEWS 0\nKan khawvel san ling a let thluh ih kan Chin miphun hrekkhat khal santiluan ih zirin kan ling a rak let ve a si hi. Tuihlan ih um dah kello mi thil thar tete tla kan Chinmi lak ihsin theih ding a um vivo thlang. Kan dungte ah Zomi sungih Catholic pawlkom pakhat cun Myanmar ralkap baw Min Aung Hlaing hnen ah “Chin Paralṭha” sunlawihnak lawmman an rak pe dah.\nTuiṭum khal hi kan Chin thuanthu ahcun a um dah kellomi a si. Tuisun, December 21, 2018 ah Chinrawn/Lairawn (Kalaymyo) ih Roman Catholic Biakinn hall pi ah Catholic hotupawl le mipipawl siseh Buddish phungki minung 100 rual lai cu Christmas puai an hmang tlang tiah thuthang theih a si.\nZukih kan hmuh bang hin mipi a ra suakkhawmtu khal an ṭhahnem zetih phungki pawl stage parih an to thliangthliang lai, an tlun zawn ah Merry Christmas timi Catar (banner) pi khal an tar demdem. Rundamtu Jesu ih suahcam kan lawm dan hi a dangdai ve cio. Mi ṭhen in nawmnak phunphun thawn an hmang, mi ṭhen in sualralnak ah an hmang, mi ṭhen in biaknak pakhat le pakhat rualremnak ah an hmang.\nTuiṭum ih Kawl Phungki 100 rual lai le Kalaymyo ih Catholic (Chinmi) pawl Christmas an hmangtlang timi hi ziang tumtahnak thawn, ziang duhsan in an hmang tlang timi cu theihfeng a si lo. Ruah dingmi cu Phungki 100 rual pawl thawn Christmas hmantlang timi hi Pathian ih duhdan le lungawi zawng teh a si pei maw? Zalen\nZirlai Tlawngtapawl ih zawnruah zangfahnak ruangah Zirhtu (Saya) cu Dan rual loin a mitthli a tla; Video


Nemhnget ciami Rintlak Sinak - Chinland Today Media\nNemhnget ciami Rintlak Sinak\nNovember 29, 2012 12:55 am·0 comments\nBible Siar Ding: Saam 9:1-10\nMaw Bawipa, Na hmin a lo ko theitu cun an lo rinsan ding. Ziangahtile Na hnenih a ra mi cu Na dungtun dah lo.\n– Saam 9:10\nThehlaarnak pawl (advertisements) hi a caancaan ahcun thil mankhung: mawttawka, le thuamhnaw pawl kha a man an khiah ciami hnakih tam sawn in lei duhnak thinlung nei ko in mi an leem thei. Cun atak ih kan lei tikah a zuartu in cuih thilri ih tthat zia le aamahkhan a um zia nasa takin in sim bet hrih lai. Rinsantlak sinak cu ziang a si?\nTuni kan nunphung ah mi pakhat thinlung takih va rinsan ding khi thil harsa ngaingai a si. Kan zate in midang hnen ihsin thil ttha lo pittawp tong thei dinhmun ah kan um cio. Kan theih dah lomi pawl cu kan theih lo ruangah kan zum in kan rinsan thei taktak lo, ih kan theihtuk mi lala khal kan theihtuk ruangah rinsan ngam loin kan um thei.\nSikhalsehla, Pathian cu kan thei deuhdeuh asile rinsan tlak a si zia kan thei sinsin a si. A Ttongkam cu rintlak a si, ziangahtile a dik a si ti’n nemhnget ciami a si ruangah. A duhdawtnak cu rintlak a si, ziangahtile ruangah timi um loin (unconditionally) in duhdawt ruangah. A dikfelnak cu rintlak a si, ziangahtile A Fapa Jesuh thihnak in a nemhnget zomi a si ruangah.\nLei khawvel cun kan rinsan theinak dingah hril dingmi a phunphun in pe. Asinan Pathian cun Amah le Amah kan hrangah a pe aw, A hmin le a sinak pawl in hlawm, curuangah kan theihmi Pathian cu rintlak taktak a si.\nBawipa Pathian, Rintlak na si zia cu a dik a si tiih nemhnget ciami a si ruangah ka lo rinsan thei ih ka lung a awi.\nPathian in rintlak a si zia ka nunnak ah ziangti’n a phuanglang? Tuni ah a rintlak sinak cu zo hnenah ka hlawm thei ding?\nHarsat Caan ih Nehnak\nZo ih Hmin Sungah?


Nunnak a Tawi Zia in Zirh Awla! | VCTH\nNunnak a Tawi Zia in Zirh Awla!\nHome » Cahram » Nunnak a Tawi Zia in Zirh Awla!\nLeitlun ah a tlangpithu in minung kan kum cu 66.65 a siih ram cangkang le ṭhangso ram pawl ah cun 67-72 asinan kan Kawlram le ram thangso lai pawl ah cu 52-58 a si. Zingtikah kan thi ding, kan thih le nun thu cu zohman ih rel theih asilo nan mai saduh thah ten cu kum 65 tiang hrawng tal nung sehla ka ti aw.\nKum 65 cu a ni in kan siar asile ni 23,600 hrawng asi. Ka nauhak lai ihsin tu ni tiang ka nun ka ruat sal tikah caan rei tukin tla cu ka rak thei lo nan ni 10,000 lai cu ka hmang liam zo. Ka san hrek lai cu ziang cu ca lo in a ra cem men. A tang lai mi ka san hrek teh rauh man hlanah a ra laim ve lala pei maw? Nazi, ni, zarh le thla pawl an liam. Cui tik cu caan pawl in ka nunnak cu nitin in fir, in ei sak.\nCaan tampi ah nunnak, thihnak thu hi biaknak lam hrang lawngah kan ret ṭheu. Minung pakhat kan si ahcun hihi buaipi tlak zet thil cu a si. Nikhat ni ah zianghman a um nawn lo mi, hmuh thei lo, tham thei lo mi ah kan ziam ral ding.\nLeitlun ih mifim tiih na uar bik mi pakhat hril hnik aw. Cu pa ih a nun ruat hnik aw. Ziangruangah mifim na ti. A ram le miphun hrangah maw, minung pawl hrangah maw ruahnak ṭha, hnaṭuan ṭha, ṭhathnemnak a suahpi tu a si ding ka zum. Nunnak ti hi caan tawitak te a si, cui caan tawite sungah kan ti thei tawk in ṭhatnak, ram le miphun ṭhansonak hrangah tiih pum a pe aw tu pawl, nunnak a tawi zia fiangten a ruattu pawl an si.\nFimnak ih ralkhat ih a um mi cu atnak ti a si. Mi aa, mi hmukhmak, na uar lo zet mi pa, zohṭhim tlak lo zet na ti mi pa ih nun zoh hnik aw. Ziangvek nunnak a si. A tlangpi thu ih mi aa, mifim lo kan ti mi cu thu cuca ih ruat thei lo, mumal lemlo pawl kha kan ti. Minung hrekkhat cu milai kan nun hi a tawituk, sankhat kan nun ah nun nuam thei tawk in tiin kan ruh le rangih tlin tawk ten nun nuam kan cen. Nunnak a tawi zia ruat phah in kan nunnak lam kan hruai. Cutiih nunnak lam kan hruai kha kanmah bulpak hrangah ṭhathnemnak a suahpi lem lo. Kan tik cu caan pawl ṭhansonak hrangah hmang lo in zianghman lo mi thil ah a cem ter. Cuhleiah kiangkap le innsungsang hrangah thil ṭha lo, lungawi lonak, buainak tete a suahpi fawn.\nSaam ca ngantu in, “Nunnak a tawi zia hi in zirh awla mifim ah kan cang ding” a ti.\nDuhdawtmi rual le pawl nunnak hi a tawi, khawi mi lamzin kan hril ding. Kan theih man hlanah kum kum 30, 40, 50, 60 kan kim ding. Mi ih mifim tiih an ti mi cu si ding a ol lo men ding nan si lo bik in na innsungsang, na rual le pawl, kiang le kap pawl ih zohṭhim mi si ding cu duh a um. Kan ti thei tawkin kan leitlun, khua le ram, innsungsang hrangah a ṭha mi thil tuah zuam uhsi. Man a nei mi tuahṭuannak in man a nei mi minung in si ter.